text: 1Chay tyimpukunapi gubyirnu Herodesqa, qallariran Jesucristupi wakin kriyiqkunataqa kusata qischaq. 2Chaymi kach'akuran Juanpa uknin Santiaguta ispadawan wanuchinanllapapaq. 3Chaynu Santiaguta wanuchishanpaqmi Israel runakunaqa kusa shumaqta yarpuranllapa. Chayraykumi Herodesqa kach'akuran Pedrutapis aypar karsilananllapapaq. Chaykunataqami Herodesqa ruraran Pascua fyistapi tantakunata mana libadurayjuntachu mikunchik chay diyakunapi. 4Chaqa payqari yarpuran, Pascua fyista pasatin, Pedrutaqa tukuy runakunapa naypanman apatin, rikar yach'atinllapa wanuchinanpaq nir. Pedro karsilpi katinqami kuytayaranllapa dyisi-saysi (16) suldadukuna, kwatru kwatru turnanakur ima. 5Chaynumiri Pedrutaqa karsilpiqa suldadukuna allita kuytayaranllapa ama lluqshinanpaq. Piru kriyiq masinkunaqami mana shaykuq mañakuyaranllapa Dyusman, Pedrupaqqa. 6Herodes, runakunapa naypanman apananpaq diya quyapachanqa, Pedruqa punuyaran ishkay suldadukunapa ch'aypinpi, ishkay kadinakunawan alli watakasha. Nataq wakin suldadukuna-shuypaqa karsilpa punkunpi kuytakuyaranllapa. 7Chaymantami illaqmanta Amitunchikpa uk angelnin chaypi rikaritin, kusa llipya intiru karsilqa tikrakaran. Chaymi angelqa Pedrutaqa qichqanmanta kumsar rikch'achir kaynu niran: --Utqar shariy, kananlla nir. Chaynu nitinqa chay kutilla, Pedrupa makinmanta kadinakunaqa rataran pachaman. 8Chaymi angelqa Pedrutaqa niran: --Allita wach'kakur, llanqikita llanqikuy nir. Chaynumiri Pedruqa ruraran. Chaymi angelqa qashan niran: --Qataykita qatakur, nuqapa ikiyta shamuy nir. 9Chaynu nitinqami Pedruqa angelpa ikinta riran, a'ngel rurayashanqachu chiqap kanqa, manaqachu mana nirmapis, mana yach'archu. Ashwan paytaqa yarpuchiyaran yanqa musquyninlapi rikaq yupay. 10Chaynu yarpuyarmapis Pedruqa angelwanqa naypaq kuytakuq suldadukunapa ch'aypinta pasaran. Chaynulla mas riyarqa uk suldadukunatapis pasaranna. Chaymanta mas naypaqman riyarllapaqa ashwan ch'aranllapana karsilpa waqta lluqshina jyirru punkunmanpis. Chaymi chay punkuqa paylla kich'akaran. Chaynami, lluqshir ishkantin riyatinllapaqa, wakaqpina karqa, angelqa paylatana dijaran Pedrutaqa. 11Chaymi Pedruqa chaypiraq kwintata qukar niran: "Kanan-shuypaqa Amituyqa chiqapta, angelninta kach'amusha washamananpaq Herodesmanta, chaynulla Israel runakuna tukuy imata ruramananpaq kashanmanmatapis" nir. 12Chaynu kwintata qukarnaqa, Pedruqa riran Juanpa maman Mariapa wasinman. Kay Juantami Marcos niqllapapis. Chaypimi kusa achka kriyiq masinkuna tantakasha, Dyusman mañakuyaranllapa. 13Chay wasiman ch'arnaqami, waqta yaykuna punkumanta takakur qayakuran. Chaymi, uk warmi wamra Rode shutiq, punkumanta qayakuqta uyaparqa kallparan rikaq. 14Chaymanta, rimayninmanta Pedrutaqa riqsiran. Chaymi chay warmi wamraqa kusata aligriyar, punkuta mana kich'archu ruriman kallparan wakinkunata willaq, Pedrumi chay punkupi qayakuyan nir. 15Chaymi paykunaqa niranllapa: --Yaruyashayki kanqa nir. Chaynu nitinllapamapis, wamraqa niran: --Chiqaptami pay nir. Chaynu nitinmapis, paykunaqa niranllapa: --Manami Pedruchu kanqa. Ashwanmi angelnin kanqa nir. 16Chaynu ninanllapakamanqa, qayakuyaran Pedruqa. Chaymi rir punkuta kich'ar, Pedruta rikarqa alliplata dispantakaranllapa. 17Piru, Pedruqa makinlawan willaran uyarananllapapaq. Chayna paykunataqa parlaran imanushi, Tayta Dyusqa karsilmanta urquran nirmapis. Chaynullami niranpis: --Kay nishushayllapatami, parlankillapa Santiaguta, chaynulla kriyiq ukninchikkunatapis nir. Chaynu nirqa, chay kayashanmanta yarqur riran uklawtana. 18Achkiyatinnaqa, chay suldadukuna-shuypaqa mana imanu tukushaq nirpis yach'aranllapachu. Chaqa paykunaqari mana yach'aranchu maytataq Pedruqa risha nirmapis. 19Chaymanta, Herodesqa kach'akuran Pedruta maskananllapapaq. Piru mana tariyta puytitinllapanaqa, chay kuytakuqkunata uchachar, Herodesqa mantakuran wanuchinanllapapaq. Chaymantami Herodesqa Judeamanta lluqshir, riran Cesareamanna taq. 20Chaypi katinmi Tiro, Sido'n pwiblukunapi taqkunaqa Herodesmanqa rinanpaq yarpuranllapa: Herodesqa, alliplata piñakusha nuqanchikkunawanqa. Rir shumaqchanakushunllapa paywan. Chaqa paypa pwiblunmanta mikunanchikta rantimunchik nir. Chaynu rinanllapapaqqa, naypaqtaqa amiguta ayparanllapa, Herodespa uk kusa yanapaqnin Blasto shutiq runawan. Payraykumi, Herodeswanqa shumaqchanakuranllapa. 21Chaymi, Herodesqa uk diyapi paywan pulla tantakar parlananllapapaq niran. Chay diya ch'amutinqa, payqa kusa shumaqta mudakur mantakunan samananpi tar, kusa shumaqta rimaran. 22Chaymantami chay uyakuqkunaqa, kusa jwirtita rimar, niqllapa: --¡Kay rimaqqami dyus, mana yanqa runalachu! nir. 23Chayta nitinllapaqa, Herodesqa Dyusta mana alabarchu, ashwan payna dyusnu kusa puytiq tukuran. Chaymi Amitunchikpa angelninqa kusa saqra nanayta Herodesman kach'amutin, limpu kurur tukukar wanuran. 24Piru ashwan kriyiqkuna-shuypaqa Amitunchikpaq rimatinllapa, shikwakaran chay rimashankunaqa. Chaymi, tukuy uklaw pachakunapipis yach'aranllapana Amitunchikpa rimayninpaqqa. 25Chaymanta Bernabiwan Saulo Jerusalenpi qillayta apustulkunata qushana karqa tikrakamuranllapana Antioquiaman. Piru Marcos ninllapa chay Juanta aparmi shamuranllapa.


c: text/html

text: 1Sapa qanchis watamanta manusqaykichejta perdonankichej. 2Chay perdonanaqa kay jina kanqa: Runa masisninkuman manojkunaqa manusqasninkuta perdonanqanku. Chaymantaqa amaña mañanqankuchu qopunankuta imatachus runa masisninkuman, chayrí llajta masisninkuman manusqankuta. Chay wataqa Tata Diospa sutinrayku manu qonqapuna wata nisqa kanqa. 3Forasteromantaqa mañakapuyta atinkichej imatachus manusqaykichejta qopunanta. Llajta masiykichejtarí perdonankichejpuni imatachus manusqaykichejmanta. 4Jinamanta qankunaj chawpiykichejpi mana wajchas kanqankuchu, Señorniykichej Tata Diostaj sumajta bendecisonqachej, ima jallp'atachus herenciata jina jap'ikapunaykichejpaj qosunkichej, chaypi. 5Ajina kanqa sichus qankuna Señorniykichej Tata Diospa nisqasninta uyarinkichej, junt'ankichejtaj kay kamachisqasninta kunan qoshaykichej, chaykunata chayqa. 6Arí, Señorniykichej Tata Dios bendecisonqachej nisusqaykichejman jina. Ashkha nacionesman manunkichej; qankunarí mana manukunkichejchu. Ashkha nacionesta kamachinkichej, qankunatatajrí ni mayqen naciompis kamachisonqachejchu. 7Sichus mayqen llajta masiykichej wajchayapunman chayqa, mayqen llajtasnillaykichejpipis Señorniykichej Tata Dios qosonqachej chay jallp'api, ama sonqoykichejta rumiyachinkichejchu, nitaj mich'as kankichejchu chay llajta masisniykichej pisichikoj runaswan. 8Paykunamanqa imachus tiyapususqaykichejta qorillankichej; imatachus pisichikunku, chaytapis manurinkichej. 9Ama sajra yuyayniykichejwan atipachikunkichejchu, kay jinata yuyaspa: Qanchis kaj wataqa chayamushanña, manus perdonana wata, nispa. Pajtataj sajra ñawiwan qhawawajchej wajcha llajta masiykichejta. Mana manojtiykichejrí, chay wajchaqa Tata Diosman qankunaj contraykichejta qhaparikonqa, qankunataj juchachasqa kankichej. 10Chay llajta masiykichejta yanapariychejpuni, ama sonqoykichejta nanachikuspa. Kay jinata ruwasqaykichejmanta Señorniykichej Tata Diosqa tukuy ima ruwasqaykichejpi aswan ashkhata qopusonqachej. 11Kay pachapeqa wajchasqa kallanqapuni. Chayrayku noqaqa kamachiykichej kay jinata: Qankunaqa tukuy sonqo llajta masisniykichejmanta pisichikojkunata, wajchastawan yanapaychej, nispa. 12Sichus chay hebreo llajta masiykichejmanta qharipis, chayrí warmipis qankunaman vendekuspa wata runaykichejpaj yaykupunman chayqa, sojta watallata wata runaykichej kanqa; qanchis kaj watapeqa kacharipunkichej. 13Payta kacharipushaspataj, ama ch'usaj makillataqa kacharipunkichejchu. 14Ovejasniykichejmanta qorinkichej, jinallataj trigota, vinota ima; imastachá Señorniykichej Tata Dios qosunkichej, chaykunamanta qankunapis Payman qorillankichejtaj. 15Ama qonqankichejchu Egiptopi wata runasllataj qankunapis kasqaykichejmanta, maynejmantachus Señorniykichej Tata Dios kacharichimusorqachej, chaypi. Chayrayku kunanqa noqa kay kamachisqata qoykichej. 16Sichus chay wata runa mana ripuyta munan qanta, familiaykitawan munakusqanrayku, qanwantaj allin risqanrayku chayqa, 17uj yarwiwan ninrinta wasiykichej punku sayantapi takaspa, jusk'unkichej. Jinamanta chay runaqa wiñaypaj wata runaykichej kanqa. Kikillantataj warmi kamachiykichejwampis ruwankichej. 18Ripuyta munajtinrí, wata runaykichejta kacharipunaykichejmanta ama pesachikuychejchu. Paykunaqa peonman paganaykichejpa khuskannillanmanta trabajapusorqachej sojta watasta; chaynejtataj Señorniykichej Tata Diosqa ashkhata bendecisonqachej tukuy ima ruwasqaykichejpi. 19Tukuy phiwi orqo uñasta, wakasmanta, ovejasmanta ima Señorniykichej Tata Diosman qopunkichej. Ama llank'achinkichejchu chay phiwi torillosta. Amallataj phiwi corderoj millmasninta ruthunkichejchu. 20Chaykunataqa tukuy familiaykichejwan khuska sapa wata Señorniykichej Tata Diospa ñawpaqempi mikhunkichej, maypichus Pay ajllakonqa uj cheqata, chaypi. 21Sichus chay uywaqa wist'u kanqa, chayrí ciego, chayrí imallampis imanasqa kanman chayqa, ama chaytaqa Tata Diosman jaywankichejchu. 22Chaykunataqa, may llajtapichus tiyakunkichej, chayllapi mikhuyta atinkichej, llimphupaj qhawasqa, mana llimphupaj qhawasqa kashaspapis, taruka aychapis kanman jina. 23Chaywampis yawartaqa amapuni mikhunkichejchu, manachayqa jallp'aman yakuta jina sururparichinkichej.

robotstxt: allowed

filter: keep


text: 1Abimelecpa qhepantataq Efraín orqo-orqopi Samir llaqtapi tiyaq Tola sayarirqan Israel llaqtata qespichinanpaq. Paypa taytanmi karqan Púa, abuelontaq Isacar ayllumanta Dodo. 2Tolataq Israelpa uma qollanan karqan iskay chunka kinsayoq watantin wañukapunankama, hinan Samir llaqtapi p'ampapurqanku. 3Paypa qhepantataq sayarirqan Galaadmanta Jair, paymi Israelpi uma qollana karqan iskay chunka iskayniyoq wata. 4Jairpa churinkunataq kinsa chunka karqan, sapankan silla asnoyoqkama karqanku. Galaad suyupin kinsa chunka llaqtanku karqan, hinan chay kinsa chunkantin llaqtakuna Jairpa llaqtankuna nisqa kapurqan. 5Chaymantataq Jairqa wañukapurqan, Camón llaqtapitaq p'ampapurqanku. 6Israel runakunataq ichaqa wakmanta manapuni Señor Diospa munayninman hinachu ruwarqanku, paykunan yupaycharqanku Baal diosta, Astarte diosata, Siria runakunaq diosninkunata, Sidón runakunaq diosninkunata, Moab runakunaq diosninkunata, Amón runakunaq diosninkunata, Filistea runakunaq diosninkunatapas. Señor Diostataq qonqarparipuspa manaña yupaychapurqankuchu. 7Chaymantan Señor Diosqa phiñakuspa paykunata qaraykurqan Filistea runakunaman Amón runakunamanwan. 8Chaymantapachan chunka pusaqniyoq wata Filistea runakuna Amón runakunapiwan Jordán mayu inti lloqsimuy lado Amor runakunaq suyun Galaadpi tiyaq Israel runakunata pasaqta pisichaspa saruncharqanku. 9Amón runakunaqa Jordán mayutapas chimpamurqankun Judá aylluwan, Benjamín aylluwan, Efraín ayllupiwan maqanakuq. Chaymi Israel runakunaqa sonqo nanay llakichisqa karqanku. 10Chayraqmi Israel runakunaqa Señor Diosmanta waqyakurqanku: Diosnillayku, ñoqaykun qan contra huchallikuyku, Baal dioskunata yupaychaspan qanta saqerparipuykiku, nispa. 11Chaymi Señor Diosqa kutichirqan: –Egipto runakuna, Amor runakuna, Filistea runakuna, 12Sidón runakuna, Amalec runakuna, Madián runakunapiwan qankunata saruncharqasunkichis, qankuna waqyakamuwaqtiykichismi ñoqa qespichirqaykichis. 13Chaypiwanpas qankunaqa wak dioskunata yupaychaspan qonqapuwarqankichis, chayrayku kunantawanqa manan qespichiykichismanñachu. 14Phawaychis, akllakusqaykichis dioskunata waqapayamuychis, paykunawanyá sasachakuyniykichismanta horqochikuychis, nispa. 15Hinan Israel runakunaqa Señor Diosta nirqanku: –Arí, huchallikuykupunin. Ñoqaykuwan ima munasqaykita ruway, ichaqa hinatayá kunan qespichiwayku, nispa. 16Hinaspan paykunaqa yupaychasqanku wak dioskunata llapanta wikch'upurqanku, wakmanta Señor Diosta yupaychapunankupaq. Hinan Señor Diosqa Israel runakunaq muchusqanta rikuspa pasaqtapuni llakikurqan. 17Chaymantataq Amón runakunaqa Galaadpi huñuykukuspa karpakurqanku, Israel runakunapas Mizpapi huñuykukuspa karpakullarqankutaq. 18Hinan Galaadpi tiyaq Israel runakuna umalli runakunapiwan ninakurqanku: –¿Mayqenninchistaq Amón runakunawan maqanakuq ñawpaqta rinqa? Chaychá Galaad llaqtantinpa qollanan kapunqa, nispa.


text: 1Chiraicumanda quiric huauquiguna, Yaya Dios cangunata japishcami paihuac tucungahua. Chasna acpi Jesucristomanda alita yuyarisha causaichi. Paiga Dios japisha cachashca ashami Dios quishpichina shimita ñucanchima yachachin, chasnallata jatun pagrishina asha ñucanchimanda Yaya Dioshuan cuintaunmi. Chiraicumi paillata quirina anchi. 2Yaya Dios paita chasna rachun nisha japicpi alita pactachishcami. Moisespas chasnallata Diosta alita pactachisha Diospa huasita cuirashcashina tucui israel runagunata cuirasha causashcami. 3Yuyarichi. Shuc huasita shayachic runaga pai shayachishca huasimanda manachu mas balic tucushca. Chasnallatami Jesusca Moisesmanda mas balic tucushca. 4Tucui huasigunaga maican runas rashca man. Chasnallatami Diosca tucui caibi tiyaccunata rara. 5Moisesca israel runagunata cuirac ashami Diospa huasibis alita tarabac runacuinta ara. Chasna asha Dios huasha rangaraushcatas ricuchic mara. 6Cristoga randi mana Diospa huasibi tarabac runacuinta chashca, astahuan paiga alita pactachic churimi asha tucui quiriccunata cuirasha Diospa huasitacuinta tucuita alita cuiraun. Paita mana saquisha, sinzhita quirisha Yaya Dios ñucanchima cungaraushcata cushihuan chapaushaga chi huasicuinta manchi. 7Chiraicumanda Diospa Samaiga paihua shimibi casna nishca: Canguna cunanga Dios imata rimaushcata uyasha mana saquisha alita catina manguichi. 8Ama canguna huañuc apayayagunacuinta sinzhi yuyaiyuc aichichu. Chi ñaupa uras paiguna chaquishca allpa partibi puriushcai Dios rimashcata ama uyashun nisha paita yapa piñachinaura. 9Chiraicu Dios nishca: Chibi canguna huañuc apayayaguna ñucata yapa piñachihuanaura. Chuscu chunga (40) huatata ñuca ushaihuan rashcagunata ricushahuas ñuca munashcata mana pactachinaurachu. 10Chiraicu piñarishami casna rimarani: Tucui uras chi runaguna paiguna shungu ucuibi ñucata mana uyasha juchata rasha purinaunmi, ñuca rimashcata pactachinata mana munanaunzhu nisha. 11Chiraicumi paigunata piñasha ñuca sirtuta rimani: Ñáucahuan samangahuaca mana ushanachanguichi. Chasna nishami Diosca rimashca. 12Dios chasna rimashcata yuyarichi huauquiguna. Ama pihuas causac Diospagmanda anchuriunguichichu canguna shungüibi mana alita yuyarisha. 13Chara causaushallata pariumanda caran punzhami sinzhiyachinacusha causana manguichi, cangunata ama jucha umachicpi Diosta saquingahua. 14Cristota quirishca punzhamandapacha huañunagama paita mana saquisha mas alita catishaga paihuan pariu cuitucunchimi. 15Diospa shimibi casna nishcami: Cunanga, Yaya Dios rimashcata uyashaga ama saquisha paita alita catina manguichi. Ama canguna huañuc apayayagunacuinta canguna yuyaita sinzhiyachinguichichu pai rimashcata mana uyashun nisha. 16Yaya Dios rimashcata mana pactachisha piñachiccunaga pigunatanaura. Egipto llactamanda Moises llucshichisha tucui apaushca israel runagunami anaura. 17Pigunahuanda Dios piñarira. Paihua shimita mana pactachisha juchata raucunahuanmi. Chasnamandami chuscu chunga (40) huatata chaquishca pambaibi huañusha tucurinaura. 18Chi mana pactachic runagunatami Dios sirtuta rimashca, paiguna ñucahuan samangahuaca mana ushanachanaun. 19Ñáucanchiga chita yuyarisha yachanchi, paigunaga Yaya Diosta mana quirishcamandami pai cungaraushca llactama yaicunata mana ushashcaunachu.


text: 1Shuc punzha Judea partima chaquishca pambai, Bautisac Juan shamusha camachiura casna nisha, Diosma bulltiangahuaca juchata saquisha ali rashcagunata rasha ricuchichi. 2Diospa ali mandanaga ña pactamuunmi. Pai canguna juchagunata anchuchingahuaca canguna juchagunata rashcamanda llaquirisha saquichi, chihuasha bautisarichi, nisha camachira. 3Dios rimashcata ñaupa pasachic Isaiasca casnami Juanmanda nira: Chaquishca pambaibi shuc runa casna caparisha camachin: Dios cachashca quishpichic runaraicu shuc cusca ñambita rashcacuinta canguna causaita alichirichi nisha. 4Juanga chibi causausha chilicshina ricuriccunata micuc ara, sacha mishquitas upic ara. Camello nishca aicha huillmamanda rashca llachapata churaric ara, huagra carahuan anacuc ara. 5Pai chasna camachiushcai Jerusalen llactamanda, tucui Judea provinciamandas, chasnallata Jordan yacupatamandahuas ashca runa paihuagma shamunaura pai camachishcata uyangahua. 6Uyasha paiguna jucha rashcagunata saquinimi nisha rimanaupi Jordan yacuibi Juan paigunata bautisara. 7Chasnallata ashca fariseo muntunguna saduceo muntungunandi paihuagma bautisaringahua shamunaura, randi paigunata ricusha nira, Canguna palucuinta mana alita rac mirai partimanda anguichi. Pita cangunata rimaraya Dios taripasha libachinamanda quishpingahuaca. 8Cunanga juchata saquisha alita rashami causana anguichi canguna causai sirtu cambiarisha Diosma shamushcata ricuchingahua. 9Ama rimaringuichichu Abrahan ñucanchi apayaya ashcamandami quishpishca anchi nisha, chasna shungüibi yuyarishaga pandaunguichimi. Cangunata nini, Dios munashaga cai rumigunamandas Abrahanmanda miraigunata ranata ushanmi. 10Dios taripanaga shuc ruyata cuchuna hachacuinta cunan pactamushcami. Maican ruya mana ali muyuta aparicpi cuchushcahuasha ninaibi shitaitucun. Cangunaga mana alita rasha causashcamanda chi mana ali aparic ruyacuinta manguichi. Chimandami taripashca tucunguichi. 11Ñáucaga cangunata yacullahuan bautisauni maican canguna juchagunata rashcamanda llaquirisha saquisha niccunata. Randi ñucamandahuasha shamuc runaga Diospa Samaihuan ninahuanbas bautisanga. Paiga ñucamanda mas yali ushaiyuc man. Ñáuca paihua partita raulla mani, paihua zapatostas mana apanallahuas balicchani. 12Shuc runa muyugunata pallasha caspihuan huactan muyu carata ishcurichun nisha, muyu carata jichungahua, tucui ali muyugunalla saquirichun nisha. Chi ali muyugunata paihua huasi ucuma huacaichin, chi jichushca caragunata ninai rupachin. Dios cachangaraushca ñucamandahuasha shamucca chicuinta rasha Diospacpi alita rac runagunata paihua huasima apangami, chi mana alita rac runagunata huiñaigama ninaibi rupachinga. Chasna nisha Bautisac Juan paigunata yachachishca. 13Shuc punzha Jesus Galileamanda Jordan yacuma Juanbagma shamura bautisaringahua. 14Astahuanbas Juan paita bautisanata mana munarachu. Canmi ñucata bautisana angui nira, imangahuata bautisahuai nihuangui. 15Mana munacpi Jesus nira, Ñáuca rimashcata railla, ñucanchi Dios munashcata pactachina manchi. Chita uyasha Jesusta bautisara Juan. 16Yacumanda pai llucshiushcai jahuapacha pascarira, chimanda Diospa Samai shuc palomacuinta uraicumucta ricura Jesuspa jahuaibi shayarisha. 17Chihuashalla shuc rimashca jahuapachamanda uyarira casna nisha, Caimi ñuca llaquishca churi, can quishpichic tucuchun nisha ñuca canda cushihuan japirani nira.


text: 1Yarqhayqa chay suyupi sinch'iña, mana aguantay atina jinaña karqa. 2Jacobtaj, churisnin ima Egiptomanta chay trigota apamusqallankutaña mikhusharqanku. Chaypis tukukushajtillanñataj, Jacobqa nerqa: Ujtawan rispa, trigota rantimuychej, nispa. 3Judatajrí nerqa: Ña niykuña, chay wiraqocheqa sut'ita niwasqaykuta. Pay niwayku: Sichus wawqeykichejta mana pusamuwankichej chayqa, amaña uyaykichejta rikuchikuwankichejchu, nispa. 4Sichus Benjaminta pusajta saqewasqayku chayqa, askamata rispa trigota rantimusqayku. 5Manapunichus munanki chayqa, mana riykumanchu, imaraykuchus chay wiraqocheqa sut'inta niwarqayku: Manachus chay wawqeykichejta pusamuwankichej chayqa, amañapuni jamuwankichejchu uyaykichejta rikuchikojllapis, nispa. 6Chaymanta Israelqa nerqa: Imaraykutaj kay jina mana allinta ruwawankichejri? Imapajtaj qankuna willarqankichej chay runaman ujnin wawqeykichej kasqantari? nispa. 7Paykunataj kuticherqanku: Chay runapuni mayta tapuwarqayku imaynachus kasqaykuta, jinallataj familiaykumantapis. Kay jinata niwarqayku: Tataykichej kawsashanrajchu? Ujnin wawqeykichej tiyanchu? nispa. Jinata niwajtiykoqa, noqayku kuticherqayku ari tapuwasqaykuman. Imaynatataj yachaykuman karqa ninawaykuta: Wawqeykichejta pusamuychej, nispa? 8Chantaqa Judañataj tatan Israelman nerqa: Sichus mana munanki yarqhaywan wañunanchejta chayqa, saqey Benjaminta noqawan rejta. Noqa paymanta cuentayoj kasaj, kunampachataj risqayku. Ajinamanta mana yarqhaywan wañusunmanchu ni qan, ni noqayku, nitaj wawasniykupis. 9Ima kajtimpis, noqa paymanta cuentayoj kasaj; imapis mana allin kajtenqa noqamanta mañawanki. Noqa chayachimpusqayki kay kikillanmantaj. Manachus jina kanqa chayqa, noqata juchachawanki ñawpaqeykipi wiñaypaj. 10Sichus qan mana jinata jark'akuwaj karqa chayqa, riykumanña karqa; rispa jamuspa, iskaytaña chayamuykuman karqa, nispa. 11Chaymanta tatankoqa nerqa: Mana imapis kanan kajtenqa, kayta ruwaychej: Chay runaman jaywanaykichejpaj apaychej costalesniykichejpi imachus kaypi sumaj poqoj kajmanta, sumajnin kaj imasta: Uj chhika balsamota, uj chhika abeja misk'ita, q'apaj mirrata, nuecesta, almendrasta ima. 12Apallaychejtaj qolqetapis uj jinatawan, chay qolqestataj pay kikinmampuni jaywankichej, kutichispa churaykapususqaykichej, chayta; ichapis pantaspa churaykorqanku. 13Benjamintapis pusallaychejtaj; usqhayta rispa, chay runawan tinkumuychej ujtawan ima nisonqachejchus. 14Tukuy Atiyniyoj Dios qankunamanta khuyakuchun, ama imapis qankunawan kanampaj, chay runa ujnin wawqeykichejta kacharimpunampaj, jinallataj kay Benjamintapis. Sichus Diospuni munan mana wawasniyoj kanayta chayqa, jina mana wawasniyoj qhepakusaj. 15Jinata nejtintaj, Jacobpa churisnenqa oqharerqanku chaparasta, qolqetapis uj jinatawan apanankupaj. Benjamintawantaj pusariykukuspa, Egiptoman kutirerqanku. Josejpaman chayajtinku, 16Joseqa rikorqa wawqen Benjamín paykunawan kashasqanta. Chaymantataj mayordomonman nerqa: Kay runasta wasiyman pusaykuy, jinaspataj uj wakata ñak'ay. Chaymantataj sumajta wayk'uchinki, imaraykuchus kay runas kunan noqawan chawpi p'unchaypi mikhonqanku, nispa. 17Chay mayordomoqa kikinta ruwarqa Josejpa nisqanman jina, chaymantataj paykunata wasinman pusarqa. 18Wasinman pusajtin, paykuna ninakusharqanku may mancharisqas: Nispalla kayqa kayman pusachimushawanchej qolqenmanta, chay waj kuti kutichipuwasqanchejmanta. Kunanqa jasut'iwasunchej, presochawasuntaj wata runasnin kananchejpaj. Burrosninchejtapis jap'ikapullanqataj, nispa. 19Jinapi wasi punkuman qayllaykushaspaña, mayordomota parlapayarqanku: 20Wiraqochíy, cheqamanta qayna wata uj kuti trigota rantikoj jamorqayku. 21Chaymanta ripushaspataj, uj cheqapi uj ch'isi jarakorqayku. Chaypi costalesniykuta qhawaykuspa, trigomanta pagasqayku qolqesniykuta tarikaporqayku sapa ujniykojpapi tukuyninta. Chayta kunanqa apampuyku. 22Chantaqa apamullaykutaj waj qolqetawan trigota rantikunaykupaj. Kunantaj mana yachaykuchu pichus chay rantisqayku qolqeta costalesniykuman churaykorqapis, nispa. 23Paytajrí kuticherqa: Chaymantaqa ama llakikuychejchu, amataj manchachikuychejchu. Diosniykichejchari, tataykichejpa Diosnin chay qolqetaqa churaykorqa; noqa chay qosqaykichej qolqetaqa jap'erqani, nispa. Chayta niytawan, mayordomoqa Simeonta carcelmanta orqhomuspa, paykunaman pusamorqa. 24Jinaspataj, tukuyninkuta Josejpa wasinman pusaykorqa. Chaypitaj yakuta jaywarqa chakisninkuta mayllakunankupaj, chaymantataj burrosninkuman qaramorqa. 25Paykunataj chapara apasqasninkuta wakicherqanku, chawpi p'unchayta José chayamojtin jaywanankupaj; paykuna yacharqanku chaypi paykunawan mikhunanta. 26José chayamojtin, k'umuykukuspa pampakama umankuta chayachinankukama, paykunaqa chapara apasqankuta jaywarqanku. 27Chantá Joseqa paykunata taporqa: Imaynataj kashankichej, walejllachu? nispa. Chaymanta tapullarqataj: Imaynataj kashan machitu tataykichej, mayqenmantachus willawarqankichej, chay? Kawsakushanrajchu? nispa. 28Paykunataj k'umuykuspa, nerqanku: Kamachiyki tataykoqa walejlla kakushan. Kawsakushanraj, nispa. 29Chantá Joseqa muyuyninta qhawarispa, Benjaminta rikorqa, piwanchus uj mamayoj, uj tatayojlla karqanku, chayta. Chantá nerqa: Kaychu chay sullk'a kaj wawqeykichej, mayqenmantachus willawarqankichej, chay? Kunanqa Dios bendecisuchun, wawáy. 30Chayta nispa, Joseqa yaqhapuni waqaywan atipachikorqa, imaraykuchus kusiywan sonqonta wawayacherqa wawqenta rikukapuspa. Chayrayku usqhayta cuartonman yaykuporqa, chaypitaj waqarikorqa. 31Sonqon tiyaykojtintaj, waqayninta mayllarqokuytawan, llojsimorqa, nerqataj: Mikhunata apamullaychejña, nispa. 32Josemanqa waj mesapi qararqanku, wawqesninmantaj waj mesapi. Egipciospaj waj mesaman churaporqanku, imaraykuchus paykunaqa mana jayk'ajpis mikhojchu kanku hebreoswan khuska. 33Josetaj wawqesninta tiyaracherqa kurajmanta sullk'aman jina. Paykunataj mancharisqas t'ukusharqanku, ujkuna ujkuna qhawanakuspa. 34Josetaj mesanmanta mikhunata jaywarqa tukuyninkuman; Benjaminmanrí aswan yapasqata mikhunataqa jaywarqa uj phishqa jinatawan tukuyninkumanta nisqaqa. Jinata Joseqa wawqesninwan mikhorqanku, ujyarqankutaj may kusiypi.


text: 1Chaypachallataj wakin runas Jesusman qayllaykuspa, willarqanku Galilea llajtayoj runasmanta, imaynatachus paykunaj yawarninta Pilato chajrusqanta Diosman jaywasqa uywaj yawarninwan. 2Chantá Jesús kuticherqa: Yuyankichejchu chay galileos ajinata ñak'arisqankuta, tukuynin galileosmanta nisqaqa aswan juchasapas kasqankurayku? 3Noqa niykichej mana jinachu kasqanta; manachus qankuna Diosman kutirikunkichej chayqa, ajinallataj qankunawampis kanqa. 4Chayrí, jaqay chunka pusajniyoj runas, pikunatachus Siloepi torre urmaykuspa wañuracherqa chaykunamanta, yuyankichejchu paykuna aswan juchasapas kasqankuta Jerusalenpi tiyakojkunamanta nisqaqa? 5Nillaykichejtaj mana jinachu kasqanta; manachus Diosman kutirikunkichej chayqa, ajinallataj qankunawampis kanqa. 6Nillarqataj uj rijch'anachinata: Uj runajta uj higo sach'an kasqa uvas huertampi; poqoyninta pallaj rispataj, mana poqoyniyojta taripasqa. 7Chantá huerta qhawajninman nisqa: Kinsa watataña jamuni kay sach'api higosta mask'aj, manataj poqoyta tarinichu. K'uturpariy ari; imapajtaj qhasi manakajta jallp'ata usuchenqa? nispa. 8Qhawajnintajrí nisqa: Patrón, kay watatawan kallachunraj ari. Muyuyninta allaspa, wanuchaykurisaj. 9Poqonqachus chayqa, allin kanqa; manapuni poqojtinrí, k'uturparichinki, nispa. 10Uj sinagogapi Jesús yachachisharqa samarikuna p'unchaypi. 11Chaypitaj uj warmi kasharqa, pichus k'umpullamantaña purej, nitaj imaynamanta cheqanyakuyta atejchu, chunka pusajniyoj watataña sajra espíritu onqochisqanrayku. 12Chay warmita rikuytawan payta wajyaspa, Jesusqa nerqa: Warmi, onqoyniykimanta kacharisqaña kanki, nispa. 13Makisninwan warmita llankhaykojtinkama, chay warmeqa cheqanyakuspa, Diosta jatuncharqa. 14Chaymanta sinagogapi kuraj kaj runa phiñakorqa, Jesús samarikuna p'unchaypi chay warmita sanoyachisqanmanta, runasmantaj nerqa: Sojta p'unchay tiyan imallatapis ruwanapaj; chaykunapi jamuychej jampichikoj, ama samarikuna p'unchaypeqa, nispa. 15Señortajrí payman kuticherqa: Puraj uyas. Manachu mayqenniykichejpis samarikuna p'unchaypi wakaykichejta, chayrí burroykichejtapis phaskaraspa yakuta ujyachimunkichej? 16Abrahampa kay warmi wawantaqa, manachu samarikuna p'unchaypi phaskarana kanman karqa, chunka pusajniyoj watastaña onqoywan Kuraj Supay watasqanmanta? 17Chay imasta Jesús nisqanrayku, Payta tukuy chejnejkuna p'enqaypi rikhurerqanku. Chaywampis, runasqa kusikorqanku tukuy jatuchaj imasta Jesús ruwasqanrayku. 18Jesús nillarqataj: Imamantaj rijch'akun Diospa reinonri? Imamantaj rijch'achiymanri? 19Rijch'akun ari uj mostaza mujuman, mayqentachus uj runa jallp'ampi tarpusqa, chayman. Chay mujoqa wiñasqa sach'ayanankama, p'isqospis thansasnimpi thapachakusqanku. 20Ujtawan Jesús nillarqataj: Imamantaj rijch'achisaj Diospa reinontari? 21Rijch'akun ari levaduraman, mayqentachus uj warmi kinsa arrobas jak'uman chajruykusqa, tukuynin masata poqochinankama, chayman. 22Jesusqa llajtaspi, ranchospi ima yachachispa, Jerusalenman risharqa. 23Uj runataj taporqa: Señor, pisischu kanku salvakojkunaqa? nispa. Jesustaj kuticherqa: 24K'ullku punkunejta yaykunaykichejpaj kallpakuychej, imaraykuchus ashkhas munanqanku yaykuyta, manataj atenqankuchu. 25Wasiyojqa punkuta wisq'ajtinña, qankunaqa jawapi rikhurispa, punkuta takankichej: Señor, kichaririwayku, nispa. Paytajrí kutichisonqachej: Mana rejsiykichejchu maymantachus kasqaykichejta, nispa. 26Chaypacharaj qankunaqa qallarinkichej niyta: Qanwan khuska mikhorqayku, ujyarqaykutaj; callesniykupipis yachacherqanki, nispa. 27Chantá nillasonqachejtaj: Mana yachanichu maymantachus kasqaykichejta. Riychej kaymanta, tukuy sajrata ruwajkuna, nispa. 28Chaypimá waqayqa, kiru k'arukuypis kanqa. Chaypacha rikunkichej Abrahamta, Isaacta, Jacobta, tukuy profetastawan Diospa reinompi, qankunatajrí jawaman wijch'usqa kankichej. 29Runas jamonqanku inti llojsimuynejmanta, inti yaykuynejmanta, wichaynejmanta, uranejmanta ima, chantá mikhoj tiyaykonqanku Diospa reinompi. 30Kayta yachaychej: Qhepapi kajkuna ñawpajpi rikhurenqanku, ñawpajpi kajkunataj qhepapi. 31Chay p'unchayllapitaj fariseos chayamuspa, Jesusta nerqanku: Ripuy kaymanta; Herodes wañuchisuyta munashan, nispa. 32Jesustajrí kuticherqa: Rispa, kayta willamuychej jaqay atoj jina vivo runaman: Noqaqa supaykunata qharqoni, onqosqastataj sanoyachini kunan, q'ayapis, minchhataj ruwanayta tukusaj. 33Chaywampis purinayraj tiyan kunan, q'aya, minchhatawan, imaraykuchus profetaqa mana wañuyta atinmanchu Jerusalenmanta jawapeqa, nispa. 34Jerusalén, Jerusalén, profetasta wañuchej llajta; qanman Dios kachamusqastapis rumiswan ch'anqaykuspa, wañucherqanki. Mashkha kutitachus wawasniykita tantayta munarqani, imaynatachus wallpa chillwisninta lijrasnin uraman tantaykun, ajinata, qantajrí mana munarqankichu. 35Qhawariychej: Wasiykichejqa ch'impacha qhepakonqa. Chayrayku niykichej: Manaña ujtawan rikuwankichejchu, ninaykichejkama: Bendecisqa kachun Señorpa sutimpi jamojqa, nispa,


text: 1Yucuan chaha ma ndoo ri yo chihin cha xihna ri cutuhva̱ yo tuhun ra Cristo, cuhun yo ityi nuu ca tacuhva cuvi yo ñáyɨvɨ chahnu chihin tuhun Nyoo. Ma ndoo ri yo chihin tuhun cha yaha̱ cutuhva yo, ta cuñun tuhun cha ma nducu yo cuhva cha cuvaha yo nuu Nyoo chihin cha sacuví yo cha vaha, ta tuhun nachino iñi yo vatyi sacacú Nyoo chi yo. 2Ma ndoo yo chihin tuhun cha yaha̱ sacuvi yo, tari cha condutya yo, tari cha tyisó yo ndaha yo sɨquɨ ñu chiñó iñi chi Nyoo na nasoco ra chi ñu, tari tuhun cha cunandoto tandɨhɨ ñáyɨvɨ cha yaha̱ chihi̱, ta tari tuhun cha cucutuñi chi tandɨhɨ ñáyɨvɨ nuu Nyoo ta yɨhɨ́ ñu cuhun ñu anyaya tyicuan ri maa. Ma ndoo ri yo chihin tandɨhɨ cuan. 3Soco tatu Nyoo ta chaha ra, sacuvi yo ihya: cuhun yo ityi nuu ca. 4Vatyi ñu cha yaha̱ naquehe̱n cuenda cha ndichin Nyoo noo chaha, chitó ñu cha chahá Nyoo, ta nyaá Tatyi Ii Nyoo chihin ñu. Ta cha chitó ñu yoso caa cha vaha tuhun Nyoo, ta cha ñihi ñu tunyee iñi Nyoo. Ta chihin tunyee iñi cuan cunyaca ñaha Nyoo ñuhu̱ ñayɨvɨ̱ chaa. Tatu cha yaha̱ naquehe̱n cuenda ñu tandɨhɨ cha vaha cuan noo chaha, ta yaha̱ cuan ta sandɨhɨ ñu cha chinó iñi ñu chi Nyoo, ma cuvi ca cha ndu uvi iñi ñu inga chaha. Vatyi suri maa ñu tari cha tyaá ñu chi ra Cristo nu cruzi inga chaha, vatyi chahá ñu cha cuacu nyaa ñáyɨvɨ chi ra. 7Añima ñáyɨvɨ cuví tari noo ñuhú nu sahá tyiño ñu, vatyi noo ñuhú tahan ri chaha cha coon savi, chihí ñuhú cuan ndutya savi cuan. Tatu vaha ñuhú cuan ta vaha cuvaha cha tachi̱ ñu nuu chi, cunasoco Nyoo chi ñuhú cuan. 8Soco tatu cañá iñu ta cañá nyava nuu chi, ñahri maa tuhun. Ta cusoco Nyoo chi ñuhú ña vaha cuan ta cucayu chi. Ta tyicuan caa tucu cucuvi chi ñu cha sandɨhɨ̱ cha chinó iñi chi Nyoo. 9Yañi, vasɨ cahán ndi tyicuan caa, soco chitó vaha ndi vatyi nyoho sacuví ndo cha vaha, maa maa ri cha sacuví ñu cha cacú añima sacuví ndo, ta ña sacuví ndo tari ñu cuví tari ñuhú ña vaha cuan. 10Vatyi Nyoo, ra vaha cuví ra, ta ma naa iñi ra cha sacuví ndo. Ta nyehé ra vatyi cuñí xaan ndo chi ñu yɨhɨ́ cuenda Nyoo, vatyi tyinyee̱ ndo chi ñu, ta tyinyeé ca ndo chi ñu nya vityin. 11Cuñí ndi vatyi na cunɨɨ ca iñi ndo nyacua nya quichi Sutu Mañi yo, tyicuan caa ta cuñihi ndo tandɨhɨ cha nyatú ndo. 12Ña cuñí ndi cha cusuchan ndo, soco sa̱ha ndo cuenda chi ñu cha chinó vaha iñi chi Nyoo ta sa̱cuvi ndo tari sacuví ñu. Vatyi ñu chinó vaha iñi chi Nyoo chihin cha cama iñi ñu, ican ñu ñihí cha catyí Nyoo tyi cuhva ra chi yo. 13Vatyi ta cha naha catyi̱ Nyoo chi ra Abraham, vatyi cuhva ra noo cha cuhva ra chi ra. Ta Nyoo tyaa̱ ra cuhva cha cuhva ra, ta noo ri tuhun caha̱n ra vatyi maa ra, Nyoo cuví ra. 14Ta tyehe caa catyí ra: “Cha ndicha vatyi cunasoco xain chuun ta cuaha xaan sehun cucuhve”, catyí ra chi ra Abraham. 15Ta ra Abraham chihin cha cama iñi ra, nyatu̱ ra tuhun caha̱n Nyoo chihin ra, ta tyicuan caa naquehe̱n cuenda ra cha catyi̱ Nyoo tyi cuhva ra chi ra. 16Tatu noo ñáyɨvɨ cuacuhva ñu noo cha cuacuhva ñu chi tahan ñu ta tyanaha ñu sɨvɨ noo ra cahnu ca. Ma chihin yucuan ri. 17Ta yucuan chaha vatyi Nyoo minoo ri tuhun caha̱n ra, vatyi cuñi̱ ra cha coto ñáyɨvɨ vatyi ndicha tuhun cahán ra, ta ña nasamá ra tuhun cahán ra. 18Yucuan chaha iyó uvi tahan cha ma cuvi nasama chi. Noo cuví cha catyi̱ Nyoo tyi cuhva ra nyatu chi ra Abraham, ta cha cu uvi, noo ri tuhun cahan ra vatyi maa ra, Nyoo cuví ra. Ta Nyoo ña cahán ra cuendu. Yucuan chaha tandɨhɨ yo cha nyañaá yo chi ra, nɨɨ iñi yo cunyee iñi yo chi ra, ta nyatú yo cha tyaá ra cuhva cha cuhva ra chi yo. 19Tari noo barcu cha nuhñí noo caa vee, coto cuhun chi chihin tatyi, ta tyicuan caa quɨhɨ iñi yo cha sacacú ra Cristo añima yo. Ta cha quɨhɨ iñi yo chi ra, nuhñí yo chihin Nyoo ra nyaá inga chiyo cortina, o nya gloria cuví Cuan. 20Vatyi ra Jesús cha quɨhvɨ̱ ra yucuan ta nuña̱ ra ityi nu cuhun yo nu nyaá Nyoo. Ta ican ra Jesús cuví ra minoo tata sutu tyicuan ri maa, tari ra Melquisedec.


text: 1Irmänucuna, Tayta Diosninchipa acracuynin caycanchi. Maquinçhu puriycächimanchi. Chaymi Jesús pï cashantapis sumaj tantiyacushun. Payta Tayta Diosninchi caçhacamusha. Shiminta çhasquicuptinchi, mayur cüranchi cashpan mañacapaycämanchi. 2Cüra cayninta çharcur, Tayta Diosninchipa shungun munashallanta Jesús ruraran. Moiséspis Tayta Diosninchipa shungun munashallanta ruraran. Tayta Diosninchipa wasinta ricaj-jina marca-masincunata maquinçhu purichiran. 3Moisés alli ricash captinsi, Jesúsman mana tincuranchu. Mä, tantiyacushun. Wasi alli ricash captinsi, wasi rurajta alli rican. 4Llapan wasipis runacuna rurashallan caycan. Chay-jina cay pachatapis, janaj pachatapis Tayta Diosninchi camasha. 5Tayta Diosninchipa wasinçhu arur, mincay-yupay Tayta Diosninchipa shungun munashanta Moisés ruraran. Marca-masincunata Tayta Diosninchi ima-imata nishantapis tantiyachiran. 6Washäcuj Jesúsmi ichanga mana mincaychu. Manchäga Tayta Diosninchipa Wawan cashpan wasinçhu caycan. Nuwanchipis wasi wamrana caycanchi mana yamacällar cushi-cushilla Jesúsman yupachicushpanchi. 7Chaymi Espíritu Santuta wiyacushun. Payga nin: Ima alliraj canman canan junaj Tayta Diosninchipa shiminta wiyacäriptiqui. 8Unay auquilluyquicuna-jina ama chucru shungu canquichu. Ama ticrapäcunquichu. Chaqui pacha quinrançhu purishan wichan paycunapa shungunta musyaparä. Ticrapamar, paycuna maquichacamayta camaran. 9Çhuscu çhunca (40) watantin tucuyçhu yanapaycaptïsi, munayniyuj cashäta ricaycarsi, maquichacamayta camaran. 10Chaymi yamacar nirä: Cay runacuna shungun munashallanta rurar, juchallaçhu cawan. Shungü yarpashanta mana tantiyacunchu. 11Ullgucäcur, nirä: Aunishä çhacraman imaypis mana yaycunquipächu. Imaypis jamayta mana tarichishayquipächu. 12Irmänucuna, sumaj wiyacunquiman. Mayganiquipis ama upa-tucunquimanchu. Ama chucru shungu canquimanchu. Cawaj Tayta Diosninchipita ama witicunquimanchu. 13Manchäga waran-waran Tayta Diosninchipa shiminta wiyacurcaycar shacyächinacunquiman. Canan junajpis juchata mana aparicunayquipaj, nishayqui-nishayqui imatapis mana ruranayquipaj wiyacunquiman. 14Washäcuj Jesúspa shiminta aunishpanchi Tayta Diosninchipa maquinçhu cawashunpaj. Ichanga mana yamacällar yupachicunanchi. 15Chaymi shiminta ama jungashunchu. Paypa shiminçhu nin: Ima alliraj canman canan junaj Tayta Diosninchipa shiminta wiyacäriptiqui. Unay auquilluyquicuna-jina ama chucru shungu canquichu. Paycuna Tayta Diosninchita ticrapuran. 16Auquillunchicuna, ¿maygan-maygantaj Tayta Diosninchita ticrapuran shiminta wiyash caycarpis? Ticrapuran Moisés llapan auquillunchicunata Egipto marcapita jurgamushancuna. 17Auquillunchicuna, ¿maygan-maygantaj çhuscu çhunca watantin (40) Tayta Diosninchita ullgüchiran? Llapan jucha aparicuyllaçhu aruran. Chaymi chaqui pacha quinrançhu wañuptin, ayanpis jitarashançhu jitarpararan. 18Auquillunchicunata, ¿maygan-maygantataj Tayta Diosninchi piñacuran? Llapan auquillunchicunata mana wiyacushanpita mayna Tayta Diosninchi piñacuran: Aunishä çhacraman imaypis mana çhayanquipächu. Jamaytasi mana tarinquipächu nir. 19Payga shiminta çharcun. Mana yupachicushanpita chucru shungucuna jamaytapis mana tariranchu.


text: 1Diospa Wawan Salvadorninchis Jesucristomanta allin willakuykunaqa khaynatan qallariran. 2(Dios Taytan niran Wawan Jesucristoman Bautizaq Juanta mandamunanmanta). Diospa chay nisqantan ñawpaq tiempopiraq Diosmanta willakuq profeta Isaías escribiran khaynata: “Noqan mandamusaq willakuqniyta, qanpa ñawpaqniykita rispa willamunanpaq. Paymi ñanta allichaq hina, runakunata allinta yachachinqa, chayamuqtiyki sumaqta chashkisunaykikupaq 3Ch'inñeq desierto lugarpin huk runa altollamantaña rimaspa willakushan khaynata: ‘¡Sonqoykichista allichaychis; Diosmanta Hamuq Salvadorta chashkinaykichispaq, imaynan wiksu ñankunatapas allichanku chay hinata!’ ” nispa 4Bautizaq Juanqa runakunata ch'inñeq desierto lugarpi bautizashaspanmi, khaynata niran: —Diosman kutirikuychis huchaykichista saqespa, saynapi llapallan huchaykichista Dios perdonasunaykichispaq; hinaspataq bautizachikuychis, nispa. 5Chaymi Judea provincia lawmanta, hinallataq Jerusalén llaqtamanta ima, Juanpa willakusqanta uyariq ashka runakuna riranku. Hinaspan huchankuta willakuqtinku, Juanqa paykunata bautizaran Jordán mayupi. 6Bautizaq Juanpa p'achanmi karan hatun camello animalpa pelonmanta ruwasqa. Cinturan watakunanñataqmi karan qaramanta ruwasqa. Hinaspapas payqa langosta urukunata, hinallataq ch'inñeq desierto lugarkunapi abejapa mishk'inkunatan mikhuran. 7Hinaspan Bautizaq Juanqa runakunaman willaran khaynata: —Noqapa qepaytan noqamanta aswan más ancha atiyniyoq runa hamushan. Chaymi noqaqa paypa husut'anpa watullantapas mana pashkanaypaq hinachu kani. 8Noqaqa unullawanmi bautizashaykichis. Paymi ichaqa Diospa Santo Espiritunta qankunapi kananpaq qosunkichis, nispa. 9Jesusqa Nazaret llaqtapin kasharan. Chay Nazaret llaqtaqa Galilea provinciamanmi perteneceran. Chay p'unchawkunapin Jesusqa chay Nazaret llaqtamanta, hinallataq Galilea provinciamanta lloqsispa, Jordán mayuman riran. Hinaspan Jesusqa Bautizaq Juanwan chay Jordán mayupi bautizachikuran. 10Hinaqtinmi Jesusqa unu ukhumanta lloqsimushaspa, rikuran hanaq pacha cielo kicharikushaqta, hinallataq Diospa Santo Espirituntapas paloma hina payman urayamushaqta. 11Chay ratollapitaqmi Diosqa hanaq pachamanta nimuran khaynata: —Qanmi kanki ancha munakusqay Waway. Qanwanmi anchata kusikuni munasqayta ruwasqaykirayku, nispa. 12Chaymantan Diospa Santo Espiritunqa ch'inñeq desierto lugarman Jesusta pusaran. 13Chaypin Jesusqa tawa chunka p'unchaw phiña animalkunapa kasqanpi karan. Hinaqtinmi diabloqa payta huchaman urmachiyta munaran. Chaymantan Diospa angelninkunañataq, Jesusta cuidaspa servinankupaq hamuranku. 14Bautizaq Juanta carcelman churaruqtinkun, Jesusqa Galilea provincia lawman riran, Diosmanta allin willakuykunata yachachistin. 15Hinaspan payqa khaynata niran: —Diospa gobiernanan p'unchawmi ña chayamunña. Chayrayku Diosmanta allin willakuykunata uyarispa, huchaykichismanta wanakuychis. Hinaspa kay allin willakuykunapi creespaykichis, Diosta kasukuspa kawsaychis, nispa. 16Jesusqa Galilea laguna qochapa patanta rishaspanmi, Simonta, hinallataq wawqen Andrestawan rikuran. Paykunaqa challwa hap'iqkuna kaspankun mallankuwan challwata challwasharanku. 17Hinaspan Jesusqa paykunata khaynata niran: —Hamuychis noqawan kushka purinaykichispaq. Noqan qankunaman yachachisqaykichis, imaynan challwata challwankichis, saynallatataq runakunatapas huñunaykichispaq, nispa. 18Chaymi Simonqa wawqen Andrespiwan kasqan ratolla mallankuta saqespa, Jesusta qatikuranku. 19Jesusqa Galilea laguna qochapa patanta rishaspanmi, rikullarantaq Jacobota, wawqen Juanta, hinallataq papanku Zebedeotawan ima. Paykunan mallankuta botenkupi remendashasqaku. 20Hinaspan Jesusqa Jacobota hinallataq Juantawan waqyaran. Chaymi paykunaqa papanku Zebedeota, hinallataq paykunapaq llank'aq runakunatawan botepi saqespa, Jesusta qatikuranku. 21Jesusqa Capernaúm llaqtamanmi chayaruran. Hinaspan samana p'unchawpi sinagoga wasiman haykuspa, runakunaman yachachiyta qallariran. 22Jesusqa manan leykunamanta yachachiq runakuna hinachu yachachiran. Aswanmi payqa huk ancha yachayniyoq kaspa, ancha atiywan yachachiran. Chayraykun llapallan runakunaqa Jesuspa yachachisqanwan anchata admirakuranku. 23Chay ratollapitaqmi demoniokunapa ñak'arichisqan huk runa chay sinagoga wasipi kasharan. Hinaqtinmi chay runaqa qaparispa, Jesusta niran: 24—¡Yaw, Nazaret llaqtayoq Jesús! ¿Imatataq noqaykuwanri munankí? ¿Noqaykuta wañuchiqchu qanqa hamurankí? Noqaqa reqsiykin pi kasqaykita. ¡Qanqa Diospa Wawanmi kanki, mana ni ima huchayoq! nispa. 25Jesusñataqmi chay demoniotaqa q'aqchaspa khaynata niran: —¡Upallay, hinaspa lloqsiy kay runamanta! nispa. 26Hinaqtinmi chay demonioqa, chay runata anchata khatatatachisparaq chay runamanta altota qaparispa lloqsiran. 27Hinaqtinmi chaypi kaq runakunaqa admirasqallaña paykunapura tapunakuranku khaynata: —¿Imataq kay rikusqanchisrí? ¿Ima mosoq yachachikuytaq kayrí? Atiyninwan kamachiqtinmi demoniokunapas kasukuspa lloqsinku, nispanku. 28Chaymi Jesusmantaqa chay enteron Galilea provincia llaqtakunapi astawanraq rimaranku, Jesuspa yachachisqanmanta hinallataq ruwasqankunamantawan ima. 29Jesusqa sinagoga wasimantan lloqsiran. Hinaspan Jesusqa Jacobopiwan hinallataq Juanpiwan riran, Simón Pedropa hinallataq Andrespa tiyasqanku wasiman. 30Chay wasipin Simonpa suegranqa fiebrewan camapi onqoshasqa. Hinaqtinmi chay wasiman Jesús haykuyuqtin willaranku Simonpa suegranmanta. 31Chaymi Simonpa suegranman Jesusqa ashuyuspa, makinmanta hatariykachiran. Hinaqtinmi fiebrenmantaqa kasqan ratolla sanoyaran. Hinaspan Simonpa suegranqa paykunaman mikhunata serviran. 32Inti haykuspa tutayaykushaqtinñan Jesusman apamuranku demoniokunapa ñak'arichisqan ashka runakuna, hinallataq onqosqa runakunatawan ima. 33Chaymi chay llaqtapi tiyaq runakunaqa, Simonpa wasi punkunman llapallanku huñunakamuranku. 34Hinaqtinmi Jesusqa sanoyachiran tukuy imaymana onqoyniyoq runakunata. Hinallataq llapallan demoniokunatapas runakunamanta qarqoran. Chay demoniokunaqa reqsirankun pis Jesusqa kasqantaqa. Chayraykun Jesusqa mana dejaranchu chay demoniokuna rimanankutaqa. 35Ña achiqaramushaqtinñan Jesusqa chay Capernaúm llaqtamanta lloqsiran. Hinaspan huk ch'inñeq desierto lugarman riran, chaypi orakunanpaq. 36Hinaqtinmi Simonqa puriqmasinkunapiwan, Jesusta mashkamuranku. 37Jesusta tariruspankutaqmi khaynata niranku: —Llapallan runakunan mashkashasunki, nispanku. 38Chaymi Jesusqa paykunata niran: —Hakuchi kay cercapi llaqtakunaman, chay llaqtakunapipas kay allin willakuykunata willamunaypaq. Noqaqa chaypaqmi kay pachamanqa hamurani, nispa. 39Hinaspan Jesusqa enteron Galilea provincia llaqtakunapi puriran, sinagoga wasikunapi yachachistin, saynallataq runakunamantapas demoniokunata qarqostin ima. 40Huk runan lepra onqoyniyoq Jesusman ashuyuran. Hinaspan Jesuspa ñawpaqninpi qonqoriyukuspa, ruegakuran khaynata: —Señorlláy, munaspaykiqa kay onqoyniymantayá sanoyaykachiway, nispa. 41Chaymi Jesusqa chay lepra onqoyniyoq runata anchata khuyapayaykuspan, makinwan llamiykuspa niran: —Arí, noqaqa munanin sanoyanaykita, nispa. 42Saynata Jesús rimayta tukurullaqtinmi, kasqan ratolla chay runaqa lepra onqoyninmanta sanoyaran. 43Chaymi Jesusqa chay sanoyapuq runata, manaraq ripushaqtin allinta avisaspa, khaynata niran: 44—Aman pimanpas kaykuna pasasusqaykimantaqa willankichu. Aswanyá sacerdotekunaman rispa, qawachikamuy sanoña kasqaykita. Hinaspayki Moisespa escribisqan leyman hina ofrendaykita qomuy. Saynapin paykunaqa sanoña kasqaykita yachanqaku, nispa. 45Ichaqa chay lepra onqoymanta sanoyaq runaqa, chaymanta lloqsispanmi llapallan runakunaman willakachakuyta qallariran, Jesús imaynatas payta sanoyachisqanmanta. Chaymi Jesusqa manaña ni mayqen llaqtamanpas alayritaqa haykuyta atiranñachu. Hinaqtinmi Jesusqa llaqtapa cercan ch'inñeq desierto lugarkunallapiña puriran. Sayna kashaqtinpas runakunaqa tukuy lawmantan Jesuspa kasqanmanqa rirankupuni.


text: 1¡Ay, llakisqan kashani! Uvas pallasqa qhepata qhellapaq runa hinan kashani, manan huk k'allmallapas mikhunapaq qhepanchu. Ruphay mitapi ruru pallaq runa hinan kashani, manataqmi munasqay higostapas tarinichu. 2Manan kay suyupi Dios sonqo runa kanñachu, manan runakuna ukhupi chanin runa qhepanñachu. Lliwmi runata wañuchinapaq qhamiyanku, sapankan runamasinpaq toqllata churanku. 3Mana allinkaqta ruwanankupaqqa kusallañan kanku, kamachikuqkunaqa sinchitan mat'inku, juezkunapas lluk'iykachikunkun, atiyniyoqkunapas ima munasqankutan rimanku, hinaspan juezkunawan rimanakunku chayta ruwanankupaq. 4Allinninkaqninkuqa khiska hinan, aswan chaninkaqtaq t'ankarmantapas aswan millayraq. Ichaqa llaqtanta Diospa muchuchinan p'unchaymi chayamushan, llaqta qhawaq profetakunaq willasqan p'unchaymi qayllamushan, chaymi runakunaqa anchata q'aqchakushanku. 5Ama runa-masiykichispa siminta hap'iychischu, amallataq amigoykichismanpas k'askakuychischu, warmiykiwan rimashaspapas allinta yuyaykukuspa rimay. 6Churin taytanta k'amin, ususintaq maman contra sayarin, qhachunmi suegran contra sayarin, runaq awqankunaqa wasinpi kaq ayllunkunallataqmi. 7Ñoqan ichaqa Señor Diospi makilla suyakusaq, qespichiwaqniy Diostan suyakusaq, payqa uyariwanqan. 8Qan awqayqa, ama kusipayawaychu, urmaniña chaypas sayarisaqmi, laqhayaqpiña tiyasaq chaypas, Señor Diosmi k'anchaykuwanqa. 9Señor Dios contra huchallikusqayraykun paypa k'arak phiñakusqanta muchusaq, chaykamaqa paymi uyarichikusqayta juzganqa, hinaspan chaninchaykapuwanqa. Paymi k'anchayman horqowanqa, ñoqataq chaninchapuwasqanta rikusaq. 10Awqaypas chaytaqa rikunqan, hinan chaywan p'enqakunqa. Paymi niwarqan: ¿Maytaq Diosniyki Señor Diosri? nispa. Ichaqa kunanmi chay awqata kusipayasaq, callekunapi t'uru hina sarusqa kasqanta qhawarispa. 11Jerusalén, perqaykikunaq perqasqa kanan p'unchaymi chayamushan, chay p'unchaypin qorpaykikuna yaparikunqa. 12Chay p'unchaypin tukuyneqmanta hamusunkiku, Asiria suyumantapas Egipto suyumantapas, Eufrates qayllamantapas, hatun lamar-qochakunamantapas, karu orqokunamantapas. 13Kay pachataq ichaqa purunyachisqa kanqa, chaypi tiyaqkunaq huchallikusqanrayku. 14Señor Diosníy, llaqtaykita tawnaykiwan michiy, akllakusqayki llaqtata pusay, sapallanmi mallki-mallkipi tiyan, sumaq q'achuyoq hallp'akunatan muyuykunpas, ñawpa p'unchaykunapi hina, Basán q'achukunamanpas Galaad q'achukunamanpas pusay. 15Egipto suyumanta horqomuwasqaykiku p'unchaykunapi hina musphanakunata rikuchiwayku. 16Suyukunan chayta rikunqaku, ancha atiyniyoqña kashaspankupas pisipanqakun. Upa hinan, roqt'o hinan kanqaku. 17Ñut'u hallp'atan mach'aqway hina llaqwanqaku, pampanta suchuq mach'aqwaykuna hinan kanqaku. Pakakunankumantan khatatataspa lloqsinqaku, qan Diosniyku Señor Diosmanmi khatatataspa hamusunkiku, hinaspan manchakusunkiku. 18Diosníy, manan qan hinaqa kanchu, qanmi huchata pampachanki, hinaspa kay puchuq llaqtaykiq mana kasukusqantapas qonqapunki. Manan wiñaypaqchu phiñakunki, tukuy tiempo runata khuyapayaspaykin kusikunki. 19Huktawanmi khuyapayaykuwankiku, mana chanin ruwasqaykutan sarunki, llapa huchaykutan lamar-qochaq ukhu-ukhunman wikch'uykunki. 20Qanmi Jacobpa mirayninpaq hunt'aqpuni kanki, Abrahampa miraynintapas tukuy tiempon munakunki, imaynan ñawpa p'unchaykunapi ñawpa taytaykuman prometerqanki hina.


text: 1Kinsa p'unchaymantañan Davidqa runankunantin Siclag llaqtaman chayarqanku, chaykamataq Amalec runakunaqa Neguev ch'inneqninta phawaykuspa Siclag llaqtata llat'anarqospa kanaykusqaku. 2Hinallataq warmikunata, wawakunata, qharikunatapas, chaypi kaqkunata presota apasqaku, mana pitapas wañuchispa. 3Runankunantin David chayamuspankutaq llaqtata ninawan kanaykusqata tarirqanku, warmikunatapas lliw wawakunatapas presota aparikapusqaku. 4Chaymi qaparispa waqararqanku kallpankuq chiriyanankamaraq. 5Davidpa iskaynin warminkuna Jezreel llaqtayoq Ahinoamta, Carmel llaqtayoq Nabalpa viudan Abigailtapas apallasqakutaq. 6Soldadokunapas llapallanku wawankumanta phutisqa kaspanku Davidta ch'aqeyta yuyaykusharqanku, chaymi Davidqa sinchi llakisqallaña kaykusharqan. Chaytukuypiwanpas payqa Diosnin Señor Diosllapin kallpachakusharqan. 7Chaymi Ahimelecpa churin Abiatarta nirqan: –Ama hinachu kay, Diospa munaynin tapuna Urimniyoq Tumimniyoq unkuta aparqamuway, nispa. Abiatartaq unkuta Davidman aparqamurqan, 8hinan Davidqa Señor Diosta tapuykurqan: –¿Chay llat'anaq suwakunata qatipasaqchu? ¿Atiymanchu taripayta? nispa. Señor Diostaq nirqan: –Qatipay, taripaspaykin apasqakunata qechumunki, nispa. 9Chaymi Davidqa kaq ratopacha soqta pachak runankunantin puririrqan, Besor ukhu wayq'o pataman chayaspataq chaypi wakin qhepakurqanku. 10Davidtaq tawa pachak runallantinña chay wayq'ota chimparqan, iskay pachak runataq qhepakapurqanku, wayq'ota mana chimpayta atispanku, sinchi sayk'usqa kasqankurayku. 11Ñan purisqanku pampapitaq Egipto suyu waynata tarirqanku. Paytataq Davidman pusarqorqanku, hinaspan mikhunata ukyanata qorqanku. 12Qollarqankutaq higos k'umpa phasmita, iskay k'umpa pasastawan. Chaykunata mikhuykuspataq Egipto suyu waynaqa chayraq kallpacharikurqan, kinsa p'unchay kinsa tutaña mana ima mikhusqa ukyasqa kasqanmanta. 13Chaymantataq Davidqa tapuykurqan: –¿Pin uywaqeyki? ¿Maymantan hamushanki? nispa. Waynataq kutichirqan: –Egipto suyumantan kani, Amalec runaq kamachin, ichaqa onqosqa kaqtiymi kinsa p'unchayña uywaqey wikch'upuwarqan. 14Ñoqaykuqa rirqayku llat'anaqmi Neguev ch'inneqpi tiyaq Ceret runakunata, Judapi wakin runakunata, Neguev ch'inneqpi tiyaq Calebpa mirayninkunatawan, hinallataq Siclag llaqtatapas ninawan kanaykamurqayku, nispa. 15Hinan Davidqa tapuykurqan: –¿Chay llat'anaq t'aqaman pusarqowankimanchu? nispa. Egipto waynataq kutichirqan: –Arí, paykunaman pusarqosqaykin, ichaqa juray Diospa sutinpi ama wañuchiwanaykipaq, amallataq uywaqeymanpas hap'iykachiwanaykipaq, nispa. 16Llat'anaqkunaq kasqanman pusarqoqtintaq, chay runakunaqa hinantin pampapi ch'eqeykusqa mikhushasqaku, ukyashasqaku, tusushasqaku ima, llapan Filistea hallp'amanta Judá hallp'amantawan llat'anaykusqankumanta. 17Hinan Davidqa qhepantin paqar chayllaraq illarimuymantapacha wañurachiyta qallarirqan ch'isiyaqnintin. Tawa pachak camellopi sillaykusqa waynakunallañan ayqerikuyta atirqanku. 18Chay hinatan Davidqa Amalec runakunaq llapan apasqankunata qechukampurqan, iskaynin warminkunatapas pusakampullarqantaq. 19Llat'anasqanku runamantapas wawamantapas kaqninkunamantapas lliw imapas llapallanmi kashasqa, llapallantan Davidqa apakampurqan. 20Chaymantapas Davidqa hap'illarqantaq ovejakunata wakakunatapas, chaykunatataq qatimurqanku: Davidpa tarikamusqan uywan, nispanku. 21Hinaspan Davidqa kutimpurqan chay iskay pachak runakunaq kasqanman, paykunaqa sinchi sayk'usqa kaspan mana riysispa Besor ukhu wayq'o patallapi qhepakurqanku. Chaymantan Davidman runankunamanwan napaykuq tariparqanku, Davidtaq paykunaman qayllaykamuspa sumaqta napaykurqan. 22Davidwan riq runakunamantan karqanku wakin millay mana chanin runakuna, paykunan nirqanku: –Manan imatapas qokunmanchu llat'anasqa apakamusqanchismantaqa mana riysiwaqninchiskunamanqa. Wawankuta warmillankutawan hap'ikapuchunku, hinaspa ripuchunku, nispa. 23Niqtinmi Davidqa paykunata nirqan: –Wawqeykuna, kaytaqa ama ruwaychischu Señor Diospa llapan qoykuwasqanchiswanqa, paymi kawsayninchistapas waqaychaqqa, chay llat'anaqninchis suwakunatapas hap'iykachiwaqninchisqa. 24Chay hinata niqtiykichisqa, ¿pitaq “allinmi” ninman? Phasminakusunchis chayqa, llapallan kaqtakama chaskisunchis, q'epi qhawaqpas, maqanakuyman riqpas, nispa. 25Chay p'unchaymantan unanchakurqan chay chaninchanakuy Israel llaqtaq ruwananpaq. 26Siclag llaqtaman chayaspataq Davidqa Judapi kurak runakunaman llat'anamusqankumanta wakinninta apachirqan: Kayqa qankunapaq huk qokuy, Señor Diospa awqankunamanta qechumusqaykuq wakinnin, nispa. 27Chaytan apachirqan Betel llaqtapi kaqkunaman, Neguevpi kaq Ramot llaqtamanpas, hinallataq Jatir llaqtaman, 28Arad llaqtaman, Sifmot llaqtaman, Estemoa llaqtaman, 29Rahal llaqtaman, Jerameelpa miraynin llaqtakunaman, Cen runakunaq llaqtankunaman, 30Horma llaqtaman, Borasán llaqtaman, Atac llaqtaman, 31Hebrón llaqtamanpas. Runankunantin purimusqanku llapan llaqtakunamanmi apachirqan.


text: 1Chaymi noqaqa decidirani qankunaman manaña visitamuyta, saynapi qankunaman hamuspa q'aqchaqtiy, ama llakichinaypaq. 2Sichus qankunata llakichiqtiyri, ¿pitaq noqatari kusichiwanqa? Manan pipas, aswanqa qankunallan. 3Chayraykun noqaqa huk cartata qankunaman escribimuraykichis, chayamuqtiy ama llakichiwanaykichispaq, aswanqa kusichiwanaykichispaq. Hinaspapas noqaqa confiaranin, qankunaqa llapallaykichis noqawan kushka kusikunaykichista. 4Chay cartata qankunaman escribimuspayqa, ancha llakisqan, preocupasqan, hinallataq waqaykuspayraqmi escribimuraykichis. Ichaqa manan qankuna llakisqa kanaykichista munaspaychu, chay cartataqa escribimuraykichis, aswanqa qankunata anchatapuni khuyakusqayraykun. 5Sichus pipas noqata ofendewaspa llakichiwaran chayqa, manan noqallatachu llakichiwaran. Aswanqa qankunatapas yaqa llapallaykichistan llakichisurankichis. Chaytaqa manan yapaykuspachu nishaykichis. 6Ichaqa chay huchallikuq runata yaqa llapallaykichis q'aqchaspa corregisqaykichisqa ñan suficienteña. 7Saynaqa chay runata perdonaspaykichisyá kunanqa consuelaspa, yanapaychis, saynapi llakisqa kaspa ama ishkayananpaq. 8Chaymi kunanqa ruegakuykichis, qankunaqa yapamantayá khuyakuyniykichista chay runaman rikuchiychis. 9Chayraykun chay huk cartataqa escribimuraykichis, chay cartapi nimusqayta, qankuna kasuwankichishchus icha manachus chayta yachanaypaq. 10Noqaqa kunanmi qankunata niykichis, qankunapa perdonasqaykichis runataqa noqapas perdonasaqmi, imapas perdonanaypaq kaqtinqa, qankunata khuyakusqayrayku. Chaykunamantaqa kikin Señorninchis Jesucriston testigo. 11Saynata perdonanakuspa kawsaqtinchismi, diabloqa mana dominawasunchu, nitaq contranchispipas ni ima ruwaytapas atinqachu. Hinaspapas noqanchisqa yachanchismi, diabloqa contranchispi mana allinkunalla ruway munasqantaqa. 12Troas llaqtaman chayaruqtiymi, noqapaq huk oportunidad karan, Señorninchis Jesucristomanta allin willakuykunata chay llaqtapi willanaypaq. 13Ichaqa sonqoypitaqmi ancha preocupasqallaña karani, wawqenchis Titota chay llaqtapi mana tarisqayrayku. Hinaspan chay llaqtapi iñiqmasinchiskunamanta despedikuspay, Macedonia provincia lawman viajarani. 14Diosmanmi graciasta qoni. Paymi Jesucristowan huklla kasqanchisrayku tukuy imapi kallpanchawanchis, paypa atiyninwan enemigonchiskunata vencenanchispaq. Hinaspan noqanchismanqa kamachiwaranchis, imaynan huk sumaq perfume sumaqta q'aparin, saynallatataq Diosmanta allin willakuykunatapas runakunaman tukuy lawkunapi willamunanchispaq. 15Ichaqa noqanchismi Diospaqqa huk sumaq q'aparishaq perfume hina kanchis, Señorninchis Jesucristontakama Dios Taytaman ofrecesqa. Chaymi noqanchisqa chay q'apariq perfume hina Diospaqqa kanchis, Jesucristopi iñispa salvasqa kaq runakunapaq, hinallataq mana salvasqa kaq runakunapaqpas. 16Ichaqa Jesucristopi mana creeq runakunapaqqa, wañuyman risqankuraykun, noqanchisqa asnarishaq wañusqa runa hina kanchis. Ichaqa Jesucristopi iñispa salvasqa kaq runakunapaqmi, salvasqa kasqankurayku, noqanchisqa sumaq q'apaq perfume hina kanchis. Kunan ichaqa tapusqaykichis, ¿pitaq Diospa palabranta runakunaman willamuytari atinman kay sumaq q'apaq perfumeta hina? (Manan pipas. Ichaqa Diospa yanapayllanwanmi paypi iñiqkunaqa willamuyta atinkuman). 17Noqaykuqa Diospa palabranta runakunaman willakuspaykuqa, manan wakin cristiano tukuq runakuna hinachu, negociota ruwaspa, runakunamanta cobrayku. Aswanmi noqaykuqa, Jesucristopa yanapayninwan, Diospa ñawpaqninpi mana llullakuspa, cheqaq kaqta rimayku. Hinaspapas noqaykuqa, Diospa kamachisqan kaspaykun, Señor Jesucristomanta willakuyku.


text: 1Chi uras shuc runaguna Jesuspagma shamusha casna nisha rimanaura, Shuc punzha maican Galilea runagunaga Diosta alabana jatun huasibi tiyausha ovejata huanchishcauna Diosma ricuchingahua. Chasna raushcata uyasha mandac amu Pilato piñarisha paigunata huanchicpi chi runaguna rahuaihuan oveja rahuaihuan chapushca tucura. 2Chi runaguna rimaucta uyasha Jesus paigunata tapura, Tucui Galilea runagunamandas chi runaguna chasna huanchitucushcamanda mas yali juchayuc anaun nishachu yuyaringuichi. 3Mana chasnachan. Randi canguna jucha ranata mana saquishaga tucui cangunahuas huañunguichimi. 4Chasnallata chi Siloe nishca llactai tiyac jahua huasiga chunga pusac (18) runa jahuaibi urmasha huanchira. Chasna acpi tucui Jerusalenbi tiyac runagunamandas chi huañushca runaguna mas caudsayuc anaura nishachu yuyariranguichi. 5Mana chasnachan. Randi canguna jucha ranata mana saquishaga tucui cangunahuas huañunguichimi nisha rimara. 6Chihuasha Jesus cai yachachina shimita cuintara casna nisha, Shuc runa paihua chagrai higo nishca ali micuna muyuta aparic ruyata tarpura. Ñáa pucui uras chi runa muyuta pallangahua rira, pai pactasha ricucpi muyu illara, ni shuc muyullahuas mana aparishcachara. 7Chasna acpi paihuacpi tarabauc runata nira, Ricui, aparingachari nisha chaparani quimsa (3) huatata, randi cunanbas mana aparishcachu. Chasna acpi chi ruyata cuchui shuc ruyata chibi tarpungahua nira. 8Amu rimacpi chi tarabauc runa paita nira, Ama cuchushun señor, shuc huatallata chapashun nira. Ruya sapimanda allpata allasha apiyachisha huagra ismata churangarauni pai alita huiñachun nisha. 9Chasna racpi shuc huataibi muyuta aparishaga ali anga nira, mana aparicpiga chibiga cuchui nisha rimahuangui. Jesus yachachishcata uyauc runagunata rimasha, Chasnallata, Diospa munai canguna causaibi mana ricuricpi pai mana mas ahuantasha chi mana aparic ruyata cuchushcacuinta tucunguichimi nira. 10Israelguna samana punzha paiguna tandarina huasibi Jesus yachachisha aura. 11Chi uras shuc ungushca huarmi tiyaura. Chunga pusac (18) tupu huatayuc ara supai paita yaicushcamanda cusca shayarinata mana ushasha cumu puriglla tucura. 12Jesus paita ricusha, Camba ungüi anchurishca achun nira. 13Chasna nisha paihua maquihuan llangacpi aliyara. Pai llangashcai chi huarmi alita shayaric tucusha Yaya Diosta alabangahua callarira. 14Chi tandarina huasita cuirac amuga Jesus samana punzha alichishcata yachasha piñasha runagunata rimara, Sucta (6) punzha tiyanmi runa tarabangahua. Chi punzhaguna shamuichi aliyachishca tucungahua. Samana punzha ashcaraicu mana shamuna changuichi nira. 15Rimacpi Jesus nira, Yuyai illaccuinta anguichi. Manachu samana punzhaga camba huatashca huagrata, caballotahuas pascanguichi yacuta upichingahua. 16Cai Abrahanmanda mirai huarmiga chunga pusac huatata supai Satanas huatashca mara. Samana punzhaiga paitahuas pascangahuaca manachu ali an nira. 17Jesus chasna tapucpi tucui paita piñaucuna pingarinaurami. Randi chi shuc runagunaga yapa cushiyanaura Jesus ashca aligunata rashcamanda. 18Chimanda Jesus cuintara, Diospa ali mandanamandaga imasna rashata intindibacta ñuca yachachishca anguichi. Ima shimihuanda yachachisha ñuca canguna mas alita yachanauchun nisha. Ñáa casnami: 19Diospa runaguna mostaza nishca shuc ichilla muyuhuashina yapa ashilla manguichi. Chi ichilla muyuta chagrai tarpucpi huiñasha ruya tucunmi. Chasna huiñaupi pishcuguna chi ramagunai yapa huasita ranaunga nira. Diospa runaguna chaishina ashca tucunguichimi nira. 20Paigunata cuti rimara, Diospa ali mandanamandaga ima shimihuanda yachachisha ñuca. 21Panda putasyachina muyucuinta man. Shuc huarmi putasyachinata ashillata japisha, quimsa (3) tupu harina muntunhuan chapusha saquinmi tucui ali putasyarinagama, nisha Jesus casna yachachira. 22Jesus Jerusalenma purisha riusha jatun llactagunais ichilla llactagunaibihuas yaicusha yachachira. 23Shuc llactaibi pai riushcai shuc runa paita tapura, Señor ashillachangaraunguna quishpichishca tucungarauc runagunaga. 24Tapucpi rimara, Diospagma yaicuna punguga ichilla man, chibi yaicungahuaca tucui canguna munaihuan rana manguichi. Cangunata nini, ashca runa yaicunata munaushahuas mana ushangaunachu. 25Amu paihua punguta tapashcahuasha cangunaga canzhaibi shayaungaraunguichi. Pungu mayanbi shausha caparingaraunguichi, Señor señor pascapai ñucanchi yaicungahua nisha. Pai randiga cangunata rimangami, maimandachari anguichi, cangunataga mana ricsinichu. 26Amu chasna rimacta uyasha rimanguichi, canhuanmi micuranchi upiranchi, chasnallata ñucanchi llactaibihuas can yachachirangui nisha. 27Rimanaupi chi amu rimanga, Cangunata basta rimani mana ricsinichu, maimandachari anguichi. Cangunaga mana alita rasha causac runaguna manguichi, ñucamanda anchurisha richi nishami rimanga. 28Abrahandas, Isaactas, Jacobotas, tucui Dios rimashcata pasachic runagunatahuas paihua ali mandanai tiyaucunataga ricungaraunguichimi. Cangunaga randi pagllai aushami piñasha huacangaraunguichi. 29Ashca runaguna indi llucshina partimanda, indi yaicuna partimandas, quinraipuramandahuas shamusha Diospa ali mandanai paihuan pariu tiyarisha micungaraun. 30Yuyarichi. Maicanbas cai pachai mana balichiushca runagunaga Diospacpi ashca balichishca tucungaunami. Chasnallata maicanbas cai pachai balichiushca runagunaga Diospacpi mana balichishcachu tucungauna nisha rimara. 31Chi uraspi maican fariseoguna Jesusma shamusha paita rimanaura, Mandac amu Herodes canda huanchinata munan, chiraicu caimanda miticusha ri ninaura. 32Jesus randi paigunata nira, Herodes yapa llulla runa man. Paita rimagrichi casna nisha, cunan punzhas, cayahuas supaigunata llucshichinimi, ungushcagunatas alichinimi. Cayahuasha ñuca tarabanata tucuchishami nisha rimagri. 33Chasna ashahuas cunan, caya, cayahuashahuas Jerusalengama rina mani. Tucui Dios rimashcata pasachic runagunataga Jerusalen llactallai huanchitucuna manaun nira. 34Uyaichi Jerusalenbi causaccuna, Dios rimashcata pasachic runagunata huanchiranguichi, pai cachashca runagunatahuas rumihuan tucsiranguichi. Shuc atalla paihua huahuagunata paihua rigra ucui ugllashcacuinta cangunatas ashca cutin quishpichinata munashcanimi, randi canguna mana munaranguichichu. 35Chasna mana munashcamandami canguna huasi jichushcacuinta Dios cunan cangunata saquishca. Cangunata nini, Dios cachashca shamuc runaga balichishca man nishami canguna rimana urascama ñucataga mana cuti ricuhuanguichichu nisha rimara.


text: 1Nätan Jesusman yupachicug-mayinchicuna alitam rimapäcun cay nir: “Pisi Jesusman yupachicugcunachru mandag cayta munar alitam pinsiayan” nir. Chayga razonpas alim nogapitas. 2Chaura Jesusman yupachicugcunapa mandagnin cayta munagga caynuy cawag runam canga: Mana piñapänapagnuy ali cawagmi, juclay warmiyoglam, shumag tantiarcur alita ruragmi, ima captinsi ali tantiag runam, piwan maymansi ali runapag ricachicugmi, wayinchru gorpachagmi, jinaman ali yachrachigmi. 3Ama cachunchu shincacular cawagga, yanga imalapitas magapacuyagga, jinaman imanaypa ayganaypas golgue gänaylata munagga, antis cachunga shacya runa, piwansi gasila cawag runa, ima-aygata charayarsi mana mastarag munayag runa. 4Jinaman cachun wayinchru alipa manday yachrag runa. Chaynuy carga wamrancunata yachrachinga cäsugcama caytam, jinaman manchapacugcama caytam. 5Nätan quiquinpa wayinchrüsi mandayta mana ali yachrarga, Diosman yupachicug gotucagcunataga manam mandayta atipangachu. 6Chaura chay mandagga amam cangachu Jesusman chayrag yupachicuyta galayurayagga. Payga quizämi chay mandag canganpita olgotucurunmansi. Chauraga Asyagtanuymi paytas olgotucuruptinga Dios nirunga cunchuchisha cananpag. 7Chaypitas chay mandagga cawanman Diosman mana yupachicugcunapitas “Paymi ichaga ali cawag runa” nipäcunanpagmi. Mana chay niyangänuy cawarga Asyag juchäcachinanpag ima-aygatas camaringanmanmi ishquirunga. Chauraga canga runacunapita lutan ruragpag ricasham. 8Chaynuytag Jesusman yupachicug gotucagcunachru atendinanpag acrasha olgocunas capäcuchun caynuy: Piwan maywansi ali runapag ricachicugcama, rimangannuy ruragcama, mana shincacular cawagcama, jinaman imanaypa ayganaypas golgue gänaylata mana munayagcama. 9Antis cawapäcuchun Diospita razoncag willapa mayapäcungannuyla, jinaman cawapäcuchun shongoncunapita mana juchachasha. 10Nätan paycunas naupataga capäcuchun ali u mana ali cawag capäcungansi taripasharag. Chaypitam ichaga mana imatas chay lutancunata rurag capäcuptinga, acrasha capäcunman Jesusman yupachicugcunachru atendipäcunanpag. 11Chaynuytag warmicunas capäcuchun ali warmipag ricachicugcama, shumag tantiarcur ali ruragcama, imatas rimangannuy ruragcama. Nätan amam capäcungachu yangapita pitas juchachayagcamaga, antis capäcuchunga ima-aygachrüsi yupachicunacama. 12Chaura chay atendig olgocunas capäcunga juclay warmiyoglam, wayinchru ima-aygantas, jinaman wamrancunatas ali manday yachragcamam. 13Chay acrasha runacuna ruranancunata ali rurarga alisca ali runapagmi ricachicurcan, jinaman mana mancharilarmi Jesucristopitas rimapäcun. 14Cananpita manas alä unaytam ricagniqui shamuyta munayä. 15Nätan cay cartata rurarcur apayächimug, imalas caruptin, mana chrämuptï, Diosman yupachicug gotucagcunachru imanuy cawanaytas musyanaypagmi. Noganchiga cayanchi imaypita imaycamas cawayag Diospam, razoncag willapa yachrachigmi, jinaman lutan yachrachigcunata amachagmi. 16Chaura Diosga ali willapatam musyarayächimanchi chay willapa ningannuy cawananchipag. Chaytaga manam pitas musyachishachu cara. Chay willapatam cananga nishayqui: Payga Dios cayarmi näcimura noganchinuysi runa noganchiwan cananpag. Payga alita rurayar cawara Santu Espíritu yanapaptinmi. Paytaga angelcunas ricapapäcusham. Paypita willapacurcaptin lapan casta runacunam mayacurcasha. Cay pachachru maychru chaychru yachragcunas paymanga yupachicurcasham. Paytaga jana pachachrüsi canan ricarcayan alisca alinninpagmi.


text: 1Cunanga quiriccuna, cangunata cuintangaraushcata yachanauchun nisha munanchi imasna Macedonia llactai causac quiriccuna Yaya Dios llaquic acta ricuchishcata. 2Paiguna ali quirisha ashca turmintachitucushahuas yapa cushi maunguna. Paiguna mana charic ashallata cushi ashcamanda mana mitsasha yapa ashcata cumbiranaushcami mas pugri quiriccunata yanapangahua. 3Ñáuca chita ricusha cangunata nini, paiguna munaimanda ushashca tupugama cumbiranaura, maspas yalictami cumbiranaura. Chasna rasha paigunallatami cushun nishami yuyarishcauna quiquin munaimanda cumbirasha nisha. 4Paiguna ñucanchita yapa ruganaura chi mana charic quiriccunama cachanata ñucanchihuas yanapashun nisha. 5Paiguna ashillatachari cungaraunguna nisha yuyariranchi, astahuanbas ñucanchi yuyarishcamanda yalictami cumbiranaura. Ñáaupata paigunallatata Jesucristohua maquibi saquinaura. Chihuasha Yaya Dios munashcacuinta ñucanchita rimanaura cangunata yanapangaraunchi nisha. 6Canguna quiriccunata llaquisha chi cumbiranataga Titomi cangunahuacpi tandachingahua callarira. Chi tandachinata tucuchipangui nishaga paitami cuti cacharanchi. 7Cangunaga yapa quirisha, Diospa shimita yachachisha, alita yachashami causanguichi. Chasnallata imatas cushihuan rasha ñucanchitas llaquinguichimi. Canguna chasna tucuibi alita rasha causashcacuinta cunanbas ashca cullquita cumbiraichi. Tito shamusha canguna tandachishcata apachun chi mana chariu quiriccunama cumbirangahua. 8Yachanguichimi shuccuna cushihuan cumbiranaushcata. Cunanga cangunata mana shuc mandac amucuinta mandanichu cumbiraichi nisha, astahuanbas cangunahuas tucui shunguhuan llaquisha cumbirashcata yachangahuami munani. 9Ñáucanchi Señor Jesucristo yapa llaquishcataga yachanguichimi. Pai tucuita charic ashallata cangunata llaquishami mana charic runacuinta tucura. Cai pachaibi mana charic tucurami ñucanchi paihuacpi charic tucuchun nisha paiga imahuas illac shamura. 10Casna yuyarisha cangunama rimani, cangunaga ñaupa pasac huatai yanapashunmi nisha tucui quiriccunamanda ñaupata rimaranguichi. Chasnallata cangunami chi cullquita ñaupata tandachinata callariranguichi. 11Chasna asha canguna callarishcataga cunan tucuchichi. Ñáaupa ali munaihuan callarishcacuinta cunan catisha pactachichina manguichi canguna ushashca tuputa cumbirasha. 12Ricuichi. Tucui shunguhuan cumbiranata munac runata Yaya Dios mana ninzhu can ushashcamanda yalicta cumbirai nisha. Astahuanbas shu runa charishca tuputaga cumbiranata munacpi Yaya Dios cushihuanmi japinga. 13Mana rimaunichu ashcata cuichi nisha canguna chi shuccunama cushcamanda mas yalicta charic tucunaupi canguna randi pishitucungahua. Astahuanbas tucuiguna pariu charinauchun nini. 14Cunanga canguna ashcata charishcamanda pugri runagunama cumbirana manguichi, huashaga canguna minishticpiga cangunama cumbiranaungami. Chasna rasha cangunahuas paigunahuas pariulla charinguichimi. 15Manachu Diospa shimi casna nin: Ashcata tandachic runa mana puchucta charirachu, chasnallata ashillata tandachic runatahuas mana pishirachu nishca. 16Ñáuca cangunata llaquisha cuirashcacuinta Yaya Diosca Titoma llaquina yuyaita cushca paihua shungumanda cangunata llaquingahua. Chimandami Yaya Diosta pagrachu nini. 17Titota ñucanchi chima ripangui nisha rimacpi pai yapa munarisha paihua quiquin munaimanda cushihuan cangunama shamunmi. 18Chasnallata paihuan pariu cachaunchi shuc quiric huauquita. Chi huauquiga Jesus quishpichishcamanda alita yachachishcaraicu tucui quiric muntungunaga pai ali runa man nisha rimanaun. 19Chasnallata tucui quiriccuna paita japinaura ñucanchita cumpañangahua chi tandachishca cullquita Jerusalenma apangahua. Ricuichi. Chasna cumbirashcamanda tucui runagunahuacpi Señor Jesucristota balichishca tucuchun nisha, chasnallata ñucanchi chi runagunata yanapashcata ricuchingahua nisha chasna raunchi. 20Chasna ashca cullquita apashcamanda pihuas ñucanchimanda ama mana alita rimanauchun nisha ashcapura japiranchi. 21Yaya Diospacpis runagunahuacpihuas alita ranata munasha chasna raranchi. 22Chasnallata shuc quiric huauquita cachaunchi paigunahuan pariu. Paiga Diospacta ranata munashcata ashca cutin ricushcanchi. Canguna chi shuccunata yanapashcata uyasha cangunama pactanata yapa munanmi ñucahuas yanapasha nisha. 23Shuccuna Titomanda tapucpi casna rimaichi paiga Pablohuan puriu runa man ñucanchita yanapangahua nisha. Chi shuc japishca runagunamanda tapucpi casna rimaichi paigunaga quiric muntunguna japisha cachashca runagunami, alita causausha Cristota balichiu runagunami nisha rimaichi. 24Tucui quiriccuna canguna ali llaquic runaguna acta yachanauchun nisha cai runagunata cushihuan yaicuchisha alita cuiraichi. Chasna rasha ñucanchi cangunamanda alita rimashcataga sirtu acta ricuchichi.


text: 1Nuqa Jesucristopaq kachasqan Pablo, Qhispichiqninchis Diospaq jinataq Cristo Jesús pichus suyayninchis kachkan chaykunapaq munayninkumanta kachasqan, 2iyaw niyniqpi chiqan churiy kachkanki chay Timoteoman napaykumuyki. Tatanchis Dios jinataq Cristo Jesús Tatanchis khuyapayakuyninta, sumaqpi kayninta jinataq sumaq sunqunta qanjawaman t'akaykumuchun. 3Jayk'aqchus Macedonia suyuniqman puripurqani chhikaqa Éfeso llaqtapi qhiparapunaykipaqmi mañarikurqayki. Kunantaq wajmantam qhiparapunaykipaq mañarikuyki. Imaraykuchus uj llulla rimaykuna yachachiq runakunam chaypi kachkanku, chaykunamantaq amaña chay llullakunata apaykachanankupaq kamachimuy. 4Llulla rimaykunata jinataq mana tukukuy atiq ñawpa kawsayninkuta ñawirispa ama qasi chaypi kachunkuchu nimuy. Pikunachus kay mana imapaq allinkunamanta llakikuchkanku chaykunaqa qasipaq rimakuchkanku, chaytaq manam Diospaq munasqanta riqsinankupaq yanapachkanchu. 5Chay kamachiypaq munasqanqa nuqanchispura uj yuraq sunqumanta jamuq munakuywan, uj sumaq sunquwan jinataq uj chiqan iyaw niywan munakunanchispaqmi. 6Wakinkunaqa uj qasi ch'aqwaykunaman pituykukunraykum kaykunamanta puriwachapunku. 7Paykunaqa Diospaq kamachiynimpaq yachachiqninkunam kayta munanku, chaypaqtaq paykuna kikin nisqantapas jinataq yachachisqantapas manam yuwachkankuchu. 8Kamachiypaq allin kasqantaqa yachanchismi, chaywampas imapaqchus churasqa kachkan chaymanjina apaykachakun chhikaqa. 9Kamachiyqa manam pikunachus allin kaqta ruwanku chaykunapaqchu kachkan, chaytaqa yuwarikunanchismi. Kamachiyqa pikunachus mana uyarikuq, kutkatakuq, saqrakunapaq, juchararakunapaq, pikunachus mana Diosman manchanku jinataq puriynintapas, pikunachus tatankuta wañuchinku manachayqa mamankutapas jinataq tukuy runa wañuchiqkunapaq, 10millay khuchi ruway ruwaqkunapaq, qharipura khuchichakuqkunapaq, pikunachus runamasinkuta ranqanku chaykunapaq, llullakunapaq, qasimanta Diospaq sutin uqharikuqkunapaq; allin yachachiykunaman mitk'achiqkunapaq ima churasqam kamachiyqa. 11Kaymi athunchasqa sumaq willaykuna mayqintachus musphay atiyniyuq Apu Dios kunarimuchkawan chayqa. 12Yuspäranim Cristo Jesús Tatanchisman pichus kallpata quchkawan chaymanqa, imaraykuchus chiqan runamanta riqsikuwan jinataq paypaq jaywaqnimpaq churakuwan, 13ñawpaq kawsayniypi paymanta mana allin rimaykunata nirqani, qatiykacharqani jinataq sutichjarqani chhikapas. Chaywampas Diosqa nuqamanta khuyapayarikunmi, imaraykuchus nuqaqa manaraqmi iyaw niqchu karqani, jinataq manam ima nisqaytapas jinataq ruwasqaytapas yacharqanichu. 14Tatanchis Diosqa anchata munakurqawan jinataq juchaykunamanta qhispichikuwan, payqa Jesucristoniqtam munakuyta jinataq chiqan kayta quwan. 15Kay nisqayqa ancha chiqampunim, jinaspataq Jesucristopaq kaypachaman juchararakuna qhispichiq jamusqanta tukuymi yachananku, mayqinkunamantaqa ñawpaqkaqmi nuqa kani. 16Chaywampas Diosqa nuqamanta khuyapayarikurqanmi ajinamanta Jesucristopaq nuqapi tukuy suyay sunqunta rikuchinampaq. Nuqata rikuspa wiñay kawsayta taripanankupaq paypi iyaw ninankupaqmi karqani. 17¡Yupaychasun jinataq athumpipuni kachisun wiñay kawsayniyuq kuraqkaq suyu apaykachaqman, payqa manam jayk'aqpas wañunchu, pay sapallam Diosqa! Ajina kachun. 18Timoteo, munasqa waway: iyaw niywan jinataq sumaq sunquwan kay allin maqanakuy kunariyta quyki; mayqinkunachus ñawpaq Diospaq sutimpi willaqkunapaq qanmanta willasqankumanjinam. 19Wakinkunaqa sunqunman mana uyariq kasqankumantam iyaw ninkupi uraykunku. 20Kaymi Himineo jinataq Alejandrowan ruwakurqan, pikunachus Diosmanta mana allin rimaykunata ama ninankupaq Supayman jap'ichini.


text: 1Huk kutinmi Jesusqa yachachisqankunapiwan samana p'unchaypi chakra-chakranta risharqan. Hinan yachachisqankunaqa yarqay hap'iqtin trigo umata k'aptaspa mikhurqanku. 2Fariseokunataq chayta rikuspa Jesusta nirqanku: –Qhawariy, yachachisqaykikunaqa samana p'unchaypi Diospa kamachikuyninta p'akispan ruwashanku, nispa. 3Hinan Jesusqa paykunata nirqan: –¿Manachu leerqankichis Davidpa ruwasqanta? Paymi yarqachikuspa runankunapiwan 4Dios yupaychana wasiman haykuspa, Diospa ñawpaqenpi churana t'antakunata mikhurqan, runankunamanpas qoykullarqantaq. Chay t'antakunataqa sacerdotekunallan mikhuqku. 5¿Manallataqchu Diospa kamachikuy siminpi leerqankichis? Chaypin willakun samana p'unchaykunapi sacerdotekunaqa Dios yupaychana wasipi llank'ashaspa mana huchallikusqankuta. 6Niykichismi Dios yupaychana wasimantapas aswan chaniyoq kaqqa kaypin kashan. 7Diospa Simin Qelqan nin: “Khuyapayakuq kanaykichistan munani, manan sacrificio haywawanaykichistachu munani”, nispa. Chayta yachaspaykichisqa manachari huchachawaqchischu karqan mana huchallikuqkunataqa. 8Runaq Churinqa samana p'unchaypapas Señorninmi, nispa. 9Jesusmi chaymanta rispa sinagogankuman haykurqan. 10Chaypin kasharqan hukkaq makin ch'akisqa runa. Hinan wakin runakunaqa Jesusta huchachayta munaspa tapurqanku: –¿Atikunchu samana p'unchaypi onqosqata qhaliyachiy? nispa. 11Jesustaq paykunata nirqan: –¿Mayqenniykichistaq huk ovejaykichis samana p'unchaypi t'oqoman urmaykuqtin mana horqowaqchischu? 12¡Runaqa aswan chaniyoqraqmi ovejamantaqa! Chay hinaqa, atikunmi samana p'unchaypi allinkaqta ruwayqa, nispa. 13Chaymantataq ch'akisqa makiyoq runata nirqan: –Makiykita haywarimuy, nispa. Runataq haywarimurqan, chaymi hukkaq makin hina qhaliyarqapurqan. 14Fariseokunataq lloqsispa rimanakurqanku Jesusta wañuchinankupaq. 15Jesusqa chayta yachaspan chaymanta ripurqan, hinan askha runakuna qhepanta rirqanku, payqa llapa onqosqakunatan qhaliyachirqan. 16Paykunatan allin-allinta kamachirqan ama paymanta rimarinankupaq. 17Ahinapin profeta Isaiaspa nisqan hunt'akurqan. Isaiasmi nirqan: 18“Kayqa kamachiymi, ñoqan payta akllakurqani, paytan munakuni, paymi kusichiwan. Paymanmi Espirituywan hunt'aykusaq, suyukunamanmi chanin-kayta willanqa. 19Manan churanakunqachu, manan qaparkachanqachu, manan pipas callekunapi kunkanta uyarinqachu. 20Manan q'echusqa soqostaqa p'akinqachu, manan q'osñishaq mechatapas wañuchinqachu, llapa runa chaninkaqtapuni ruwanankama. 21Suyukunan paypi suyakunqaku”, nispa. 22Jesusmanmi pusamurqanku supaypa ñak'arichisqan ñawsa upa runata, paytan qhaliyachirqan, hinan chay ñawsa upaqa qhawarispa rimarirqan. 23Llapan runataq musphaspa ninakurqanku: –¿Paychu icha Davidpa churinqa kanpas? nispa. 24Fariseokunataq chayta uyarispa nirqanku: –Kay runaqa supaykunata kamachiq Beelzebupa hunt'aykusqanmi kashan, chaymi supaykunata qarqon, nispa. 25Jesusmi yuyaykushasqankuta yachaspa nirqan: –Mayqen suyupipas runakuna cheqninakunqa chayqa, chay suyuqa tukukapunqan. Mayqen llaqtapas, mayqen familiapas t'aqanasqa kaspaqa manan takyanqachu. 26Satanastaqchus payllatataq qarqokunqa chayqa, pay kikinmi t'aqanasqa kanqa, kamachikuyninpas tukukapunqan. 27Qankunan ninkichis Beelzebupa atiyninwan supaykunata qarqosqayta. Chay hinaqa, ¿churiykichiskunari piqpa atiyninwantaq supaykunata qarqonku? Chayraykun paykunaqa pantasqaykichismanta juzgasunkichis. 28Ñoqaqa Diospa Espiritunwanmi supaykunata qarqoni, chaymi sut'inchan Diospa qhapaqsuyun qankunaman chayamusqanta. 29Pipas kallpasapa runaq kaqninkunata suwakunanpaq wasinman haykuqqa ñawpaqtaraqmi chay runata watanan. Chaymantaraqmi wasintaqa suwanman. 30Pipas mana ñoqawan kaqqa ñoqa contran, pipas mana ñoqawan huñuqqa ch'eqechinmi, nispa. 31Chayraykun niykichis, Diosmi llapa huchatapas pay contra rimasqatapas pampachanqa, Santo Espíritu contra mana allinta rimaspa pisichaq runan ichaqa, mana pampachasqachu kanqa. 32Pipas Runaq Churinpa contranpi ima simitapas rimaqqa pampachasqan kanqa, pipas Santo Espíritu contra rimaqmi ichaqa mana pampachasqachu kanqa, kunan p'unchaykunapas qhepa p'unchaykunamanpas. 33Reqsiychis, allin sach'aqa allintan rurun, mana allin sach'ataq mana allinta rurun, sach'aqa rurusqanpin reqsichikun. 34¡Mach'aqway miraykuna! ¿Imaynatan atiwaqchis allinkuna rimayta mana allin kashaspa? Imachus sonqopi hunt'a kashan chaytan simiqa riman. 35Allin runaqa, sonqonpi allinkaqkunatan riman, sonqonpi allinkaqkuna kasqanrayku, mana allin runataq mana allinkaqkunata riman, sonqonpi mana allinkaqkuna kasqanrayku. 36Ñoqan niykichis, taripay p'unchaymi tukuy mana valeq simi rimasqaykichismanta Diosman cuentata qonkichis. 37Rimasqaykiman hinan Diosqa juzgasunki mana huchachasqa kanaykipaqpas huchachasqa kanaykipaqpas, nispa. 38Chaymantataq kamachikuy simita wakin yachachiqkunapas fariseokunapas Jesusta nirqanku: –Yachachikuq, milagro ruwashaqtan rikuyta munaykiku, nispa. 39Chaymi Jesusqa nirqan: –Yaw, Diosta mana kasukuq millay runakuna, milagro ruwanaytan munashankichis, ichaqa manan milagrota rikuchisqaykichischu, aswanpas profeta Jonasta sucedesqallanmi milagro hina kanqa. 40Imaynan Jonasqa kinsa p'unchayta kinsa tutatawan hatun challwaq wiksanpi karqan, chay hinallataqmi Runaq Churinpas kinsa p'unchayta kinsa tutatawan hallp'aq sonqonpi kanqa. 41Nínive llaqta runakunan taripay p'unchaypi kawsarimuspa qankunata huchachasunkichis, Jonaspa willasqanwan huchankuta saqespa Diosman kutirikusqankurayku. Qhawariychis, Jonasmantapas aswan allin willakuqmi kaypi kashan. 42Chay hinallataqmi Sabá suyu reinapas taripay p'unchaypi kawsarimuspa qankunata huchachasunkichis, sinchi karumanta rey Salomonpa yachayninta uyariq hamusqanrayku. Qhawariychis, rey Salomonmantapas aswan yachayniyoqmi kaypi kashan, nispa. 43Mana allin espirituqa runamanta lloqsispanmi ch'aki cheqaskunapi purin samakuyta maskhaspa, manataq tarinchu. 44Hinaspan nin: Lloqsimusqay wasiymanmi kutipusaq, nispa. Chayaspataq chay wasita tarin ch'usaqta, pichasqata, allichasqata ima. 45Chaymi kutispa pusarqamun paymanta aswan millay mana allin wak qanchis espiritukunatawan, haykuspataq chaypi tiyanku. Ahinallataqmi chay runaqa ñawpaq kawsayninmantapas aswan millayraq qhepamanqa kapun. Chay hinallataqmi kay tiempo millay runakunawanpas kanqa, nispa. [ 46Jesusqa runakunaman rimaykushaqtinmi, maman wawqenkunapiwan chayamuspa hawapi kasharqanku, paywan rimayta munaspanku]. 47Chaymi huk runa Jesusman willarqan: –Mamaykin wawqeykikunapiwan hawapi kashanku, qanwan parlaykuyta munaspa, nispa. 48Jesustaq willaqnin runata nirqan: –¿Pitaq mamayri, pikunataq wawqeykunapas? nispa. 49Yachachisqankunaman makinta haywarispataq nirqan: Kaykunan mamaypas wawqeykunapas. 50Pipas hanaq pachapi kaq Yayaypa munayninta ruwaqmi wawqeypas panaypas mamaypas, nispa.


text: 1Irmänucuna, shungü llaquicäcuptin alli carcaycashayquita musyayta munarä. Chaymi Atenas marcapita 2irmänunchi Timoteuta caçhacamushcä. Payga Washäcuj Jesúspa alli willapanta willapäcuptï, willacäshiman. Ima ñacayçhu caycaptiquisi, Tayta Diosninchipa shiminta tantiyachishunquipaj. Maquillançhu cawanayquipäpis shacyächishunquipaj. 3Sumaj shacyäcur ima ñacayman çhayarsi, pipis mana witicungachu. Ñacayman çhayananchita musyanqui. 4Unayna willaparaj: Ñacayman çhayashunpaj nir. Cananga nishänuylla änir, ñacarcaycanchi. 5Chaymi jamcunata llaquipar imanuy cawarcaycashayquitapis musyanäpaj Timoteuta caçhacamushcä. Juchacachicuj Supay juchaman jançhashunayquita manchacur yarpaçhacushcä: ¿Tayta Diosninchipa maquinçhüchuraj cawarcaycan? ¿Shimintapis manacajllapächuraj willapäcushcä? nir. 6Cananga Timoteo cushish çhayamur, nimasha: Tesalónica marca irmänunchicuna alli carcaycan. Irmänu-masinwanpis llaquipänacur yanapänacurcaycan. Paycunawan tincuyta munashayqui-jina paycunapis sumaj watujyaycäshunqui nir. 7Irmänucuna, Tayta Diosninchiman yupachicur maquinçhu cawashayquita mayar, nuwacuna jatunpa cushicü. Ñacayçhu caycaptïpis, llaquicuyçhu caycaptïpis, jamcuna sumaj shacyächimanqui. 8Tayta Jesúspa maquinpita mana witucushayquita musyar, shungüpis achicyacäcun. 9Chaymi sumaj-sumaj cushicur nï: Taytallau Tayta, ima allish Tesalónica irmänucuna cushicuyman çhuramasha. Allipaj yanapashcanqui. 10Yapay tincunanchipäpis waran-waran llapan shungüwan Tayta Diosninchita mañacurcaycä. Tincurga, shacyächishayqui Tayta Diosninchiman sumaj yupachicärinayquipaj, shungun munashannuylla cawapäcunayquipaj. 11Watucuj shamunäpaj Tayta Diosninchipis, Taytanchi Jesúspis camacaycachichun. 12Irmänucunawanpis, runa-masiquicunawanpis mas llaquipänacur cawanayquipaj Tayta Jesús yaçhaycächishunqui. Jamcunata alli ricashä-jina llapanwan alli ricanacärinquiman. 13Tayta Jesús yanapayculläshunqui llapan shunguyquiwan Tayta Diosninchiman yupachicunayquipaj, shungun munashannuylla cawanayquipaj. Chaymi Taytanchi Jesús acracushancunawan cutimuptin, Tayta Diosninchi juchaynajtana ricamäshunpaj.


text: 1Efeso llactai tiyac quiric muntunda cuirauc angelma casna quillcai: Chi canzhis (7) estrellagunata ñuca ali maquibi charic, chasnallata chi canzhis curimanda rashca bila puru chaupi shungüi puric ani. Chasna ashami casnaga canda rimani: 2Tucui can rashcagunata yachanimi, can ali shunguhuan sinzhita imata raushcatahuas yachanimi. Can Dios yanapahuangami nisha chapashcatas yachanimi. Mana alita rauc runagunata can mana imatas munashcatahuas yachanimi. Chi runagunaga Jesus ñucanchita japisha camachigrichi nisha cachashcaguna manchi nisha rimagllaita can tapusha paiguna llullaucunatas yachashcanguimi. 3Ñáucata quirishcamanda ashcata turmintarishahuas ahuantashcanguimi. Ñáucata llaquishcamandami imata raushas mana sambayasha tarabashcangui. 4Chasna ashallata can shuc mana alitachu rangui, chiga casna man: Can ñaupapunda llaquishcacuinta mana cunan uras llaquihuaunguichu. 5Chimanda can ñaupa yapa ali llaquinata saquishcata yuyari. Chasna yuyarisha cambiarisha cuti ñaupacuintallata Diosta llaquina yuyaihuan alita rasha causai. Can mana cambiaricpiga ñuca cambagma shamushami, shamusha camba curimanda rashca bila purutaga pai shayaushcamanda anchuchishami. 6Astahuanbas chi nicolaita nishca runaguna mana alita rashcagunata cambas ñucacuinta mana gustashcangui. Chasna ashami alitami rashcangui. 7Rinriyuc runaga Diospa Samai tucui quiric muntungunama rimashcata uyachun. Ñáucaga tucui binsic runagunama Diospa ali llactai tiyauc huiñai causaita cuc ruyamanda muyuta micuchun nisha lugarta cushami nisha rimara. 8Esmirna llactai tiyac quiric muntunda cuirauc angelma casna quillcai: Callarimanda puchucaigama causauc mani. Huañushallata cuti causariranimi. Chasna ashami casnaga canda rimani: 9Can turmintariushcata yachanimi. Chasnallata can ima illac ashcatahuas yachanimi. Chasna ashahuas canga ashcata charic mangui. Maican israel runaguna Diospa runa manchi nisha llullaccunaga canda mana balichisha jiridsata rimashcatahuas yachani. Paigunaga mana sirtu Diospa runaguna chanaun astahuanbas supaita alabana huasicuinta paita balichisha caticcuna anaun. 10Can turmintaringaraushcata ama manzhanguichu. Ali quiric acta yachashun nisha camaitucusha cangunamanda maicandas supaiga carcelbi tapangami. Chunga (10) punzha tupullata turmintachitucunguichi. Chasna turmintachitucushahuas huañungagama ñucata mana saquisha catihuaichi. Tucui caticcunataga huiñai causaita ricuchic balic curunata ñucaga cushcanguichimi. 11Rinriyuc runaga Diospa Samai tucui quiric muntungunama rimashcata uyachun. Binsic runataga huasha huañuiga mana ima uraspas turmintachingachu nishami rimara. 12Chasnallata Pérgamo llactaibi tiyac quiric muntunda cuirauc angelma caita quillcai: Ishcandi partima jiluyuc espadata charini. Chasna ashami casnaga canda rimani: 13Satanas supai mandaushca llactaibi can causasha rashcagunata yachanimi. Chillai ñucamandaga alita rimasha puringui. Satanas supai mandashca llactaibi ñucamanda alita camachi Antipas nishca runata huanchicpihuas ñucata quirinata ansas mana saquihuaranguichu. 14Chasna agllaita can ashillata raushcagunata mana gustanichu. Balaam nishca runa yachachishcata caticcunaga chara cangunahuacpi tiyaungunami. Chi Balaam runaga mandac rey amu Balacta yachachicpi chi amu randi israel runagunata yachachira juchata rangahua. Maquihuan rashca diosma ricuchishca micunata micuichi paihua ushaita japingahua nishami yachachira. Chasnallata jiridsa ashiyasha causanata yachachirami. 15Chasnallata ñuca mana gustashca nicolaitaguna yachachishcata catic runagunahuas cangunahuacpi tiyaunguna. 16Chimanda can mana ali rashcagunatas llaquirisha saquisha tucui shunguhuan Diospagma bulltiai. Can mana chasna racpiga cambagma ñallami shamusha. Shamusha ñuca shimimanda llucshishca espada saulicuintahuanmi paigunahuan gueranacushami. 17Rinriyuc runaga Diospa Samai tucui quiric muntungunama rimashcata uyachun. Binsic runamaga chi “Maná” nishca pacashca auc micunata carashami, chasnallata ruyac rumita cushami. Chi rumibiga pihuas mana yachashca mushuc shutita quillcashca manga. Chi shutiyuc rumita japiccunallami yachangauna. 18Tiatira llactai tiyac quiric muntunda cuirauc angelma caita quillcai: Sindiu ninacuinta ushaita charini. Nina murushina ñahui muyuyucta charini, ninamanda punzhaglla ricuric chaquiyuctas charini. Diospa churi ashami casnaga canda rimani: 19Can imata rashcagunata yachanimi, canguna ali llaquic ashcatas, ñucata sinzhi quirishcatas, can ñuca munashcata raushcatahuas, can turmintarishallata mana saquihuashcatahuas yachani. Chasnallata can ñaupapunda raushcagunata cunanga mas yali alita raushcataga yachani. 20Chasna agllaita can raushcagunata ansallata mana gustani. Chi Jezabel nishca huarmicuinta mana alita yachachiupis canga mana imatas rimasha saquinguilla. Chi huarmiga Dios imasna rangaraushcata rimauc mani nishallata yanga llullaunmi. Ñáucata caticcunataga umachisha shuccunahuan ashiyachun nisha yachachiun. Chasnallata caspimanda rashca diosta ricuchishca aichata japisha paihua ushaita charingahua micuchun nisha yachachiun. 21Ñáuca chapashcani chi huarmi pai chasna mana alita raushcamanda llaquirisha saquisha ñucahuagma shamuchun nisha nirani. Astahuanbas pai causaitas saquinata mana munasha ñucahuagma shamunata mana munarachu. 22Chimandami cunanga ñuca chi huarmihuasma sinzhi ungüita cachacpiga paiga cayutuibi turmintarisha siringami. Chi huarmita catic runaguna jiridsata ashiyashcacuinta causasha paiguna rashcamanda mana saquisha ñucahuagma mana shamucpiga paigunataga yapa sinzhita turmintachishami. 23Chasnallata chi huarmihua huahuagunacuinta paita caticcunata huanchishami. Chasna racpimi tucui runa shungutas tucui yuyaitas ñuca yachauc ashcataga quiric muntunguna yachangamiraunguna. Canguna caran amu imasna rashca tupullata cuitucungaraunguichi. 24Tiatira llactaibi causaucuna, cangunamanda maicanguna chi mana ali yachachishcataga mana catishcanguichichu. Satanas supaimanda yapa jiridsa yachachishcagunatas cangunaga imatas mana munasha mana yachaushcanguichichu. Chimanda cangunataga llashacta apachishcacuinta ima mas sinzhi ranataga mana mandanichu. 25Chasna acpi balic charishcata huacaichishcacuinta canguna alita raushcataga ama saquichichu, astahuanbas ñuca shamunagama chasnalla rasha causana anguichi. 26Maicanbas binsiccunata chasnallata huañunagama ñuca munashcata raucunataga ushaita cushami jatun llactagunata mandangahua. 27Ñáuca Yaya ushaita cuhuashcami ñuca jatun mandac rey amu tucungahua. Chasnallata ñucahuas runagunama cushami. Shuc jiru barahuan mangagunata paquishcacuinta mandana ushaita cushami paiguna tucui llactagunata mandangahua. 28Chasnallata binsic runagunama punzhayaushcai llucshimuc estrellata cushami. 29Rinriyuc runaga Diospa Samai tucui quiric muntungunama rimashcata uyachun.


text: 1Jesucristo cruzcho nacargan jutsantsipita perdonashga canantsipagmi. Gamcunapis nacarga ama laquicuytsu, sinöga Tayta Diosta manacäriy lapan jutsa rurashgayquita tantyacur cacharinayquipag. 2Tsaynogpami tantyapäcunquipag lapan jutsata cacharir Tayta Dios munashgannogla imaypis cawapäcunayquipag. 3Naupataga Tayta Diosta manarag chasquicur waquin runacunanoglami gamcunapis jutsata rurar cawapäcorgayqui. Tsaymi mana pengacuypa warmin warmin puricärergayqui, runan runan puricärergayqui, aläpa upyapäcorgayqui, upyacurcur lutancunata rurapäcorgayqui y runa rurashgan ïdulucunatapis adorapäcorgayqui. Unay tsaynog cawashga carpis cananga amana tsaynog cawapäcuynatsu. 4Jutsa ruraycunata cacharishgayquipita runacuna asipäshuptiquipis ama laquicäriytsu. 5Paycunaga jutsata rurar cawashganpitami cuentata gonga Jesucristo lapan runacunata juzganan junag. Payga manami cawagcunalatatsu juzganga, sinöga wanushcunatapis cawarircatsimurmi juzgangapag. 6Lapan runa juzgashga cananpag captinmi wilacuyninta wilacogcunata Tayta Diosnintsi may-tsaymanpis cachaycan. Tsaynogpami wilacuyninta chasquicogcuna wanurpis cawarircamushpan Tayta Diospa naupanman chayangapag. 7Cay patsa ushacänanpag cag höra chayaycämunnami. Tsaynog caycaptenga imaypis mana gongaypa Tayta Diosnintsita manacäriy pay munashgannog cawapäcunayquipag. 8Tsaynogpis lapan shonguyquiwan cuyanacur imaypis cawapäcuy. Rasunpa cuyanacorga imapita rimanacurpis perdonanacäriy. 9Pipis wayiquiman chämuptin mana jamurpaylapa cushishgala chasquicäriy. 10Lapayquitami Tayta Diosnintsi habilidäta goshushcanqui jucniqui jucniquipis yanapanacur paypa maquincho ali cawapäcunayquipag. Tsaynog caycaptenga Tayta Diosnintsi habilidäta goshushgayquiwan yanapanacäriy. 11Ali wilacuyninta wilacunayquipag habilidäta goycäshuptiquega quiquin Tayta Diosnintsi wilacuycagnog wilacäriy. Waquincunata yanapanayquipag habilidäta goycäshuptiquega lapan voluntäniquiwan yanapay. Jesucristupa wilacuyninta wilacärinqui y waquinta yanapanqui runacuna Jesucristuta chasquicur Tayta Diosnintsita cushishga alabapäcunanpag. ¡Tayta Diosnintsega lapanpagpis munayniyogmi caycan! ¡Payga imayyagpis alabashga cayculätsun! Amén. 12Waugui-panicuna, Jesucristuta chasquicushgayquipita nacarga ama laquicäriytsu: “¿Imanirtag caynog nacaycä?” nishpayqui. 13Tsaypa trucanga cushicäriy Jesucristo nacashgannog nacashpayqui. Ima nacaycho carpis mana ajayaypa Jesucristuman yäracorga cay patsaman chip-chipyaycar cutimuptin paywan tincur pasaypami cushicärinquipag. 14Tsaynogpis cushicäriy Jesucristuta chasquicushgayquipita runacuna ashlishuptiqui. Ashlishuptiquipis Santu Espiritoga gamcunawanmi caycan. [Runacuna ashlishushpayquega Jesucristuta manacagmanmi churaycan. Gamcunami itsanga ashlishuptiquipis payman yäracurcaycanqui.] 15Runa mayiquita wanutsishgayquipita, suwa cashgayquipita, jatichi cashgayquipita o imatapis mana alita rurashgayquipita nacarga pengacuypagmi nacanquipag. 16Jesucristuta chasquicushgayquipita nacarga ama pengacäriytsu. Pengacärinayquipa trucanga salvashushgayquipita Tayta Diosnintsita alabapäcuy. 17Jesucristuman yäracushgantsipita nacanantsipag cag tiempo chämushganami. Jesucristuman yäracogcunapis nacaycaptenga ali wilacuyninta mana chasquicogcuna ¡imanograg infiernucho nacapäcongapag! 18Tayta Diosnintsi munashgannog cawagcunapis cay patsacho nacarrag salvacuycaptenga ¡ima fiyuparag infiernucho nacapäconga Diosta mana cäsucogcunaga! 19Tsaynog cananpag caycaptenga Tayta Diosnintsi munashgannog cawashgayquipita nacarpis ama laquicäriytsu. Tsaypa trucanga alilata rurar camamagnintsi Tayta Diosnintsipa maquinman cachaycuy nacaptiquipis yanapashunayquipag. Payga yanapamänantsipag promitimashgantsinoglami imaypis yanapaycämantsi.


text: 1Qankunamanmi recomendakamuykichis Jesucristopi creeq hermananchis Febeta. Payqa Cencrea llaqtapi kaq iglesiapin diaconisa. 2Paymi qankunaman hamushan; saynaqa sumaqtayá chashkiykuychis; hinaspa tukuy ima necesidadninkunapipas yanapaykuychis. Payqa hukkunatapas yanaparanmi; hinaspa asta noqatapas yanapawaranmi. 3Saynallataqyá Jesucristopi creeq hermananchis Priscilatapas, hinallataq qosan Aquilatapas noqapa parteymanta saludaykapuwaychis. Paykunan noqawan kushka Jesucristomanta allin willakuykunata runakunaman willaranku. 4Hinaspapas paykunaqa wañuytapas manan manchakurankuchu, vidayta salvawanankurayku. Chaymi noqaqa paykunawan ancha agradecisqa kashani. Saynallataqmi Jesucristopi creeq huk law nacionniyoq llapallan iglesiakunapi hermanonchiskunapas, hermananchis Priscilamanta hinallataq qosan Aquilamantawan anchata agradecikunku. 5Saynallataqyá hermananchis Priscilapa, hinallataq qosan Aquilapa wasinpi huñunakuq hermanokunatapas noqapa parteymanta saludaykapuwaychis. Saynallataqyá ancha khuyakusqay hermanonchis Epenetotapas noqapa parteymanta saludaykapuwaychis. Ichaqa paymi waq Asia provincia lawpiqa, Jesucristopi creeq primer kaq cristiano karan. 6Saynallataqyá hermananchis Mariatapas noqapa parteymanta saludaykapuwaychis. Payqa qankuna ukhupin allinta Diospa obranpi llank'aran. 7Saynallataqyá hermanonchis Andronicotapas, hinallataq Juniastapas noqapa parteymanta saludaykapuwaychis. Paykunaqa Israel nacionniyoq llaqtamasiy runakunan kanku; hinaspapas noqawan kushkan preso karanku. Hinaspapas paykunaqa Señor Jesucristopin noqamanta aswan primertaraq iñikuranku. Saynallataqmi paykunaqa llapallan apostolkuna ukhupipas ancha allin respetasqa karanku. 8Saynallataqyá Jesucristopi creeq hermanonchis Ampliastapas noqapa parteymanta saludaykapuwaychis. Payqa ancha khuyakusqay amigoymi. 9Saynallataqyá hermanonchis Urbanotapas noqapa parteymanta saludaykapuwaychis. Paymi noqawan kushka Jesucristomanta allin willakuykunata runakunaman willaran. Saynallataqyá Estaquis sutiyoq khuyakusqay amigoytapas noqapa parteymanta saludaykapuwaychis. 10Saynallataqyá hermanonchis Apelestapas noqapa parteymanta saludaykapuwaychis. Paymi ñak'arishaspapas cheqaqtapuni Jesucristopi iñiran. Saynallataqyá hermanonchis Aristobulopa llapallan familiantapas noqapa parteymanta saludaykapuwaychis. 11Saynallataqyá Israel nacionniyoq llaqtamasiy hermanonchis Herodiontapas noqapa parteymanta saludaykapuwaychis. Saynallataq hermanonchis Narcisopa familianmanta Jesucristopi creeqkunatapas, llapallankuta noqapa parteymanta saludaykapuwaychis. 12Saynallataqyá hermananchis Trifenata, hinallataq Trifosatapas noqapa parteymanta saludaykapuwaychis. Paykunan Jesucristomanta allin willakuykunata willakuspanku, Diospaq allinta llank'aranku. Saynallataqyá ancha khuyakusqanchis hermananchis Persidatapas noqapa parteymanta saludaykapuwaychis. Paypas Jesucristomantan allin willakuykunata willakuspa, Diospaq allinta llank'aran. 13Saynallataqyá hermanonchis Rufotapas noqapa parteymanta saludaykapuwaychis. Paymi tukuy sonqonwan Señorninchis Jesucristota qatikuran. Saynallataq hermanonchis Rufopa mamitantapas noqapa parteymanta saludaykapuwaychis. Paymi noqapaqqa mamitay hina karan. 14Saynallataqyá hermanonchis Asincritotapas, Flegontetapas, Hermestapas, Patrobastapas, Hermastapas, hinallataq paykunawan kushka kaq llapallan wawqe pananchiskunatapas, noqapa parteymanta saludaykapuwaychis. 15Saynallataqyá hermanonchis Filologotapas, Olimpastapas, Nereotapas, Nereopa hermanantapas, hermananchis Juliatapas, hinallataq paykunawan kaq llapallan wawqe pananchiskunatapas, noqapa parteymanta saludaykapuwaychis. 16Saynallataqyá qankunapurapas saludaykanakuychis huk ch'uya much'aykuywan. Hinaspapas llapallan iglesiakunamanta wawqe pananchiskunan, qankunataqa saludamushasunkichis. 17Wawqe panaykuna, anchatan ruegakuykichis, qankunaqa allintayá cuidakuychis, iglesia ukhupi ch'aqwata hatarichispa, qankunata peleanachiq runakunamanta. Paykunaqa Jesucristopa allin yachachikuyninkunapa contranpin yachachinku. Chayraykuyá qankunaqa paykunamanta karunchakuychis. 18Sayna clase runakunaqa manan Señorninchis Jesucristotachu servishanku; aswanqa paykunapa munasqankuman hinallan imatapas ruwashanku. Chayraykun paykunaqa sumaq kusikuy palabrakunallawanña runakunata kusichispanku, wakin manaraq allinta entiendeq runakunata, Jesucristomanta aswan karunchashanku. 19Ichaqa llapallan runakunan yachanku, qankunaqa cheqaqtapuni Diosta kasukuspa kawsasqaykichismanta. Sayna kawsasqaykichismi noqataqa anchata kusichiwan. Saynaqa allin kaqkuna ruwanaykichispaqyá ancha yachayniyoq kaychis; ichaqa mana allinkuna ruwanaykichispaqqa, ama yachayniyoq hinayá kaychis. 20Ichaqa ñan p'unchaw chayamushanña, kikin Diospuni hawkayaypi kawsachiwananchispaq. Chay p'unchawmi Diosqa, diablota vencenqa; hinaspan qankunapa chaki sarunaykichisman churanqa. Saynaqa kikin Señorninchis Jesucristopa khuyakuyninyá qankunapi kachun. 21Noqawan yachachiq hermanonchis Timoteo, hinallataq Israel nacionmanta llaqtamasiykuna Lucio, Jasón, hinallataq Sosípater wawqenchispiwan iman, qankunaman saludota apachimushasunkichis. 22Noqa Tercio sutiyoq runan, apóstol Pablo dictawaqtin, kay cartata escribimushani. Chaymi noqapas qankunata, Jesucristopa sutinpi saludamuykichis. 23Saynallataqmi Jesucristopi creeq hermanonchis Gayopas, qankunata saludamusunkichis. Noqa (Pablon) paypa wasinpi alojasqa kashani. Paypa kay wasinpin Jesucristopi creeqkunaqa huñunakushanku. Saynallataqmi hermanonchis Erastopas saludamusunkichis. Payqa kay llaqtapa tesoreronmi. Saynallataqmi Cuarto sutiyoq hermanonchispas saludamusunkichis. 24Señorninchis Jesucristopa ancha khuyakuyninyá qankunawan sapa p'unchaw kachun. Amén. 25Diosyá ancha alabasqa kachun. Paymi iñiyniykichispi allinta sayachisunkichis, Señorninchis Jesucristomanta allin willakuykunata qankunaman willasqaywan. Chay allin willakuymi ñawpaqmantapacha unay tiempo pakasqa hina karan. 26Ichaqa Diosmi kunan chay pakasqa hina planninkunata reqsichiwanchis, ñawpaq tiempopi profetakunapa escribisqantakama. Saynapin wiñay kawsayniyoq Diosqa kamachiran, huk law nacionniyoq llapallan runakunapas Diospa chay pakasqa hina planninta yachaspanku, paykunapas Diospi creespa, payta kasukunankupaq. 27¡Ichaqa kunanyá, Jesucristopa yanapayninwan, sapallan ancha yachayniyoq Diosta, alabasunchis! Amén.